НИМ КОСА – САБР КОСАСИ ЭДИ...\nЎзбекистон Фанлар академияси академиги, филология фанлари доктори, профессор Наим КАРИМОВ\nДунёда яқинларимизнинг қадрига ҳар доим ҳам етавермаймиз. Айниқса, ота-онамизнинг ғаниматлигини, уларнинг панд-ўгитлари бизга омонатлигини англайвермаймиз. Қуйида таниқли адабиётшунос олим Наим Каримовнинг бу борадаги фикрлари, кечмишлари ким учундир ҳаёт сабоқлари бўлса, ажаб эмас…\nМен 1932 йилда Тошкентнинг Кесакқўрғон маҳалласида туғилганман. Болалигим шаҳарнинг эгри-бугри кўчаларида елиб-югуриб, ўйинқароқлик билан ўтган эса-да, йўқчилик дамларига ҳам қоришиқ кечган. Очарчилик йили туғилганим учун гўдаклигимда қорним тўймай бешикда эрталабдан-кечгача йиғлаб ётарканман. Онагинам ўзлари оч, менга нима тутишни билмай эзиларканлар. Бунинг она учун қанчалик қийин эканлигини ҳис этишнинг ўзи азоб...\nДадам томондан бобом Кесакқўрғон мадрасасида имом бўлиб, тараққийпарвар кишилардан саналган. Дадам Фотиҳ Каримов уч ўғилнинг бири бўлиб, улар кўп йиллар мактаб ва техникумда физика фанидан дарс берганлар. Аниқ фан ўқитувчиси бўлишларига қарамай, ўта маданиятли инсон бўлганлар. Бирон-бир янги чиққан китоб ёхуд янги спектаклни қолдирмай кўрганлар, кузатиб борганлар. Биз, фарзандлар – синглим Клара ва укам Надимга ҳам талабчан, ҳам меҳрибон эдилар.\nОнам ҳақида нима гапирсам экан... Бармоқларидек нозик гулли дўппилариними, ҳовури кўтарилиб, эсласам, мазаси ҳали-ҳамон юрагимни энтиктирувчи ним коса таомлариними, тандир тўла нонлариними... Волидам Раҳбарой Расулова бошқа ўзбек аёлларидан фарқ қилмасди. Камсуқум, иффатли, меҳрибон...\nХонадонимиз одми, лекин доим саришта эди. Онагинам уйни ҳамиша озода сақлашга, ҳамма ишларга улгуришга интилардилар. Дадам илм одами бўлганлиги учун кўп вақтлари китоб ўқиш, ёзиш-чизиш билан кечар, ойим эса уларга ўз ишлари билан машғул бўлишлари, чалғимасликлари учун оилада шароит яратиб берардилар. У пайтларда зиёлилар, айниқса, ўқитувчилар алоҳида ҳурмат ва эътиборга молик инсонлар бўлган. Дадамни яхши билган Холида Сулайманова деган ажойиб аёл бўларди. Улар дадамнинг жуда сипо, озода юришларини эслаб, гапириб берардилар. Кийимлари доим дазмолланган, худди ишга келгунча бирон жойда ўтирмагандек, теп-текис. Ҳатто доскага ёзиш учун бўрни ҳам қоғозда авайлаб ушларканлар, токи бармоқларига бўр юқмасин, деб.\nБуларни эслашимнинг боиси, отамдек талабчан инсонга умр йўлдоши бўлиш, ҳамма вазифаларни улар истагандек уддалаш ойимдан катта меҳнат ва сабрни талаб қиларди. Дадамнинг пўрим, гард қўндирмай кийиниши ойимнинг уларга нақадар парвона, жонсарак бўлганларидан, албатта. Ойим оддий хизматчи оиласида камол топган, бир аёлга неки яхши хислат керак бўлса, барини эгаллагандилар. Жуда пазанда бўлиб, бу фазилатларини қариндошлар ҳам яхши билишарди. Эсимда, оқшом чоғи ҳамма дастурхонга жам бўлган маҳал онам овқат сузиб келар, барчамизнинг косаларимиз лим тўла, фақат ўзларигина ним коса таом билан қаноатланардилар. Ҳозир ҳам ўша ним косалар кўз олдимда жонланади. Она зоти ҳаётининг сўнгигача боласининг ғамини еб, унга илиниб ўтаркан...\n1937-1938 йиллардаги машъум қатағон йилларининг гармселлари деярли барча хонадонларни шип-шийдон қилиб кетди. Дадам маориф одами бўлганлари учун уларни ҳам тинч қўйишмаган. Бирор маориф ходимининг миллатчилигини, аксинқилобчилигини биласанми, деб чақираверишган бўлса ҳам ажаб эмас. Ҳар ҳолда ўша йиллари юрак ўйноқи бўлиб қолгандилар. Айниқса, 50-йилларда яхши танишларидан бири – Наманган халқ маориф бўлими бошлиғи, ажойиб инсон Ирисбек Назаров қамоққа олиниб, қатағон тўқмоғи ўзларининг бошлари устида ҳам айланиб турганида кўп азоб чекканлар. Бу жуда аянчли, алам ва изтиробга тўла кунлар эди. Ташқи олам сендан ҳисоб сўрамас, ҳақ гапни айтган киши душманга айланарди. Балки ўша дамда бола шууримда уйғонган исён мени кейинчалик миллатнинг ёруғ кунларини ўйлаган, озодлик, ҳурлик учун қўл кўтарган маърифатпарвар – жадидчилар, ёзувчилар ҳаётини ўрганишга, татбиқ қилишга ундагандир.\nМактабда ўқишни бошлаган илк кунларимдаёқ менда китобларга нисбатан ўзгача меҳр уйғонган. Уйимизда китоб жавонлари мўл бўлган. Девор бўйлаб тизилган жавонларда физика, математика каби аниқ фанлар билан бирга, бадиий адабиётлар ҳам бор эди. Адабиётга ошно бўлишимда Ғайратий домла, Муршида Икромова, Наби Нурмуҳаммедов каби адабиёт ўқитувчиларимнинг ҳиссаси катта бўлган. Биз, фарзандларнинг қизиқишларимизга онам ҳам жуда эътиборли эдилар. Олим бўлиб, озми-кўпми, нимагадир эришган бўлсам, бунга волидамдаги сабр-қаноат, ҳамма нарсадан эзгулик ахтариш ва топиш, олам ва одамни англаш ва тушуниш каби хислатлар сабаб.\nОнам бўш қолди дегунча, қўлларига игна олиб, дўппи тикишга киришардилар. Дўппиларга айрича меҳр билан, нозиклик билан нақш солардилар. Қиз-жувонларнинг оқсарғиш, пушти, зангори гулли, эркакларга салобат бахш этувчи қора қалампирмунчоқ дўппиларини маҳалламиз дўппидўзлари моҳирлик билан тикишарди. Аммо ҳар бир нарсадан хатолик топишга уринган, ўзбекнинг миллат сифатида бош кўтаришини истамаган собиқ сиёсий тузум дўппи тикувчиларни ҳам сиқувга олишганди. Ҳатто амаким айнан дўппи сотганлиги учун қамоққа олинган экан. Буни кейинчалик НКВД архивида ишлаганимда билиб қолдим.\nХотира уйғонса гўзал бўлади. Ўзинг яшаган яхши кунларни, сенга ҳамроҳ ва таянч бўлган инсонларни хаёлан йўқлаш нақадар сурурли. Бироқ шундай хотиралар ҳам борки, эсласанг, чуқур «уҳ» тортиб юборасан...\nЎша йилларда мен анча оёққа туриб олган, илмий ходим сифатида танила бошлаган эдим. Қиш-қировли кунлар, совуқ забтига олган, изғирин ҳар қандай кийимдан тешиб кираман дейди. Бечора онам қишки ёки ёзги кийимини уриниб қолди, янгисини олиб беринглар, деб сира нолимагандилар. Шундай эса-да, бир куни ўғил бўлиб, онамга пальто олиб берай, деб уларни бозорга олиб бордим. Бирга дўкон айландик. Ўша вақтлар дўконлар ҳозиргидек кийим-кечакка тўлиб ётмас, излаганингни топиш амримаҳол эди. Анча айландик. Лекин улар истагандек кийим топила қолмади. Онам совқотдилар шекилли, «Қўй, болам, кетақолайлик. Кейин албатта оламиз», дедилар ним табассум билан. Индамай туриб қолдим. Ойим эса ҳамон жилмайиб турибдилар. Сўнг, «Майли, кейин оламиз», дедим мен ҳам. Ўша «кейин» мен учун бир умрлик кетмас-битмас армон бўлиб қолди. Армонки, қалбимни ўртайдиган, қишнинг биринчи қорлари каби совуқ...\nОйим 1977 йилда айни пайғамбар ёшида бу оламни тарк этдилар. Мана, орадан қанча йиллар ўтди. Бироқ шу нарса аёнки, киши неча йил яшамасин, не савдоларни кўрмасин, онасини ёд этганда кўнгли энг ёруғ, энг тафтли хотираларга тўлади, тўлиб бораверади...\nНаргиза АСАДОВА оққа кўчирди.


Ҳодисот:Чақириқлар | Jahonnoma\nPosted on May 1, 2011 by What is going with my blog?\n1 Mай, 2011 йил\n1 Mай… Болаликда бу кунни ухламай кутардик.\nБиринчидан, янги кийим киярдик, иккинчидан, шаҳар сайлига чиқардик. Ана одам, мана одам.\nБир томонда рангли тухумларни уриштирганлар…\nБошқа томонда “фокус-мокус” кўрсатганлар…\nЯна бир ёқда сувга, музқаймоққа, кинога навбат кутишлар…\nБошқа ёқда “качели-карусел” …\nАйниқса, болалар мамнун. Уларнинг қўлларида қизил байроқчалар ва шиширилган балон-шарлар…\nАслида бу байрам худди ана шу шиширилган балон-шарга ўхшарди. Жуда тез тугарди. Ҳамма шалпайиб-палпайиб уйига қайтарди.\nШўролар халқнинг бу қадар оммавий тарзда кўчаларга чиқишидан қўрқишмаган эканда-а? Устига устак буни уларнинг ўзлари ташкил қиларди. Чиқмасангиз жазоси бўларди. Ҳатто биз ўқувчилар ҳам чиқишга мажбур эдик. Лекин бари-бир шу кунни орзиқиб кутардик.\nКейинчалик биз ўзимиз парадда қатнашадиган бўлганда бу жонимизга тега бошлади. Чунки параднинг бошланишини узоқ кутишингиз керак бўларди. Парад бошланиши билан тезроқ минбар ёнидан ўтиб кетишни ўйлардингиз. Биринчи сафдагиларга ҳавасингиз келарди. Улар сиздан олдинроқ озод бўлардилар. Нарёқда сизни кутиб турган дўстларингизга қўшилишни истардингиз.Чунки автобуснинг устида ўтирволиб томоша қилиш бошқа эканлигини англардингиз…\nНоми намойиш эди. Меҳнаткашларнинг Биринчи май намойишлари. Бугун эса, “намойиш” деган сўздан қўрқадиган бўлишди.\nМайли “Биринчи май” келгинди байрам экан, ҳатто мустақиллик куни ҳам номойиш қиламан десангиз қамоққа кетасиз. Тасаввур қилинг, ҳукуматнинг ўзи ҳаммани қувиб кўчаларга олиб чиқиб, намойиш ташкил қилдирса, айтиб бўладими бирдан халқ “Йўқолсин зулм” деб бақира бошласа, нима бўлади?\nИлгари ҳам шундай гаплар айтиларди, аммо империалистлар назарда тутиларди. Бугун энди ҳар бир халқнинг ўз империалисти бор. Улар эса “Йўқолсин” деган сўзни эшитишни истамайдилар. Шунинг учун намойишлар ҳам йўқ.\nДарвоқе, ўша пайтларда ҳамма газеталарнинг биринчи саҳифасида “КПСС Марказий Комитетининг “Биринчи Май чақириқлари” эълон қилинарди. Унда жумладан:\n-Бутун дунё меҳнаткашларига озодлик!\n-Фалон жойдан қўлингни торт!\n-Фалон одамни озод қил!\n-Мазлумлар биз сиз билан биргамиз!,-каби баландпарвоз чақириқлар бўларди. Ҳозир ҳам бор бундай чақириқлар, аммо онда-сонда, у ҳам интернетда.\nИлгари хўп замонлар эканми-а? Тағин ким билсин?\nАйтмоқчи, бугун дунёнинг биринчи номерли террористи ўлдирилди. Уни ўлдириш ҳақида ўн йилдан бери чақириқлар бор эди. Ниҳоят чақириқлар амалга ошди.\nУ энди қабрсиз одамга айланди.\nСабрсиз одам-қабрсиз одам…\n« Ҳодисот: Хавотирли хабарлар Ҳодисот: Катта ўйинлар »


ZAMIN.UZ / Дунё / 21 Ноябр 2015 года528\nМали пойтахти Бамакодаги Radisson Blu меҳмонхонасига уюштирилган ҳужум натижасида 19 киши ҳалок бўлди, етти киши жароҳатланди, икки жангари йўқ қилинди. Бу ҳақда мамлакат президенти Ибрагим Бубакар Кейта маълум қилди, деб ёзади «РИА Новости». Президент мамлакатда фавқулодда ҳолат жорий этилишини эълон қилди. Ўз навбатида, терроризмга қарши кураш бўлинмаси прокурори ҳужумларда, аввал хабар қилингани каби ўн киши эмас, балки икки киши қатнашгани, улар Калашников автоматлари билан қуролланган бўлганини айтди. Унинг сўзларига кўра, ҳуқуқни ҳимоя қилиш кучлари операция чоғида 105 кишини озод этган. Эслатиб ўтамиз, 20 ноябрь, жума куни жангарилар Мали пойтахти Бамакодаги Radisson меҳмонхонасига ҳужум қилиб, 170 кишини гаровга олди. Мазкур ҳужум учун жавобгарликни «Ал-Қоида» билан боғлиқ «Ал-Мураббитун» террорчилик гуруҳи ўз зиммасига олди. Мазкур гуруҳ Малидаги меҳмонхоналарга март (5 нафар қурбон) ва август (13 нафар қурбон) ойларида уюштирилган ҳужумлар учун ҳам масъулиятни зиммасига олганди. Манба: Daryo.uz


Бош сахифа > Янгиликлар > МЕҲМОН, ДЕБ АЯБ ЎТИРИШМАДИ ҲАМ...\nМЕҲМОН, ДЕБ АЯБ ЎТИРИШМАДИ ҲАМ...\nНавоий кон-металлургия комбинати ташаббуси билан Навоий шаҳридаги “Сўғдиёна” жисмоний тарбия ва спорт клубида илк маротаба бадиий гимнастика бўйича “НКМК кубоги” халқаро турнир бўлиб ўтди. Унда Россия, Қозоғистон, Қирғизистон давлатлари ҳамда Республикамизнинг барча вилоятларидан 300 нафарга яқин спорт маликалари ғолиблик учун ўзаро куч синашдилар.\nСпортнинг бадиий гимнастика турида Навоий ўз мактабига эга вилоятлардан бири ҳисобланади. Мазкур мактабнинг Анастасия Берестецкая, Гўзал Мухторова, Ульяна Трофимова, Жамила Раҳматова, Татьяна Нуриева, Юлия Норова, Зарина Қурбонова каби қизлари республикамиз шарафини ҳимоя қилишиб, бир қатор халқаро мусобақаларда юртимиз байроғини баланд кўтарганлар.\nДавлатимиз раҳбари томонидан ёшлар келажагини белгиловчи 5 та ташаббуснинг иккинчиси ёшларга жисмоний чиниқиши ва спорт соҳасида ўз қобилиятини намоён қилишлари учун зарур шароитлар яратиб беришдан иборат. Шу асосда бугун спортнинг бу тури қишлоқ туманларида ҳам оммалашиб, бадиий гимнастика клуби ва секциялари зарур жиҳоз ва спорт анжомлари билан таъминланган. Селекция ишлари олиб борилиб, умидбахш ёшлар, марказга тажрибали мураббийлар тарбиясига жалб этилмоқда. Бундай мусобақаларда эса эришилган натижалар синовдан ўтказилади.\n- Спортни дўстлик, тинчлик элчиси, деганларидек, “НКМК кубоги” халқаро турнири ҳам шундай улуғ ният, эзгу ташаббусларнинг бири сифатида ўз ўрнига эга бўлиши шубҳасиз, - дейди халқаро тоифадаги спорт устаси Дилдора Раҳматова. – Шунингдек, спорт кишида ватанпарварлик туйғусини улғайтиради. Чунончи, гимнастикачи сифатида кўплаб юқори даражадаги турнирларда қатнашдим, турли давлатларда бўлдим, кўплаб дўстлар орттирдим. Ҳар гал ютуқларни қўлга киритганда, аввало, мустақил Ўзбекистоннинг бахтиёр фарзанди бўлганим, Навоий гимнастика мактабида тарбия топиб, орзумдагидан ҳам зиёда ютуқларга эришганим ғурурланаман. Гўзаллик ва нафосат маликаларининг беллашувлари муросасизликка бой бўлди. Янги ном, янги талантлар кашф этилди.\nМусобақанинг якуний натижаларга кўра, жамоавий дастури бўйича мезбон Навоий вилояти жамоаси биринчи ўринни қўлга киритиб, “НКМК кубоги”нинг илк турнири соҳиби бўлишди. Тошкент шаҳри жамоаси иккинчи ўринни, Бухоро вилояти жамоаси эса учинчи ўринни эгаллади. Ғолиб ва совриндорларга медаль, қимматбаҳо совға ва фахрий ёрлиқлари тантанали равишда топширилди.\nКўрилганлар сони: 2560


ОКМКда чорвачилик комплекси қурилишида қарийб 500 млн сўм пул ўзлаштириб юборилгани аниқланди 26-09-2015, 12:20 | Zamin.uz\n12:20 / 26.09.2015\nОлмалиқ кон-металлургия комбинати (ОКМК) томонидан бошланган чорвачилик комплекси қурилишида пудратчи компания томонидан 500 млн сўм камомадга йўл қўйилгани аниқланди. Бу ҳақда “Ҳуқуқ” нашрига асосланиб Kun.uz ёзмоқда.\nАйтилишича, Rameks МЖЧ 2013 йилда 3 млрд сўмликдан зиёд қурилиш ишларини амалга оширишни ўз зиммасига олган, аммо режани вақтида бажара олмаган. Натижада корхона мутахассислари бажарилган ишлар юзасидан текширув ўтказилган.\nТекширув давомида аниқланишича, 459.5 млн сўмлик ишлар чала бажарилган ёки умуман бажарилмаганига қарамай, амалга оширилган харажатлар рўйхатига ёзилган.\nБундан ташқари, корхонанинг 378 млн сўм кредитни тўламай келаётгани, давлатдан 871 млн сўм даромадини яширгани, бунинг натижасида 154 млн сўмлик солиқлар тўланмай қолгани аниқланди.\nRameks МЖЧ директори Шавкат Усмановга энг кам ойлик иш ҳақининг 310 баробари миқдорида жарима, шунингдек, 3 йиллик ахлоқ тузатиш ишларига ҳукм қилинди. Унинг давлат манфаатларига етказган зарари эса ундирилди. “Замин” янгиликларини “Twitter”да кузатиб боринг\nЯнгиликлар » Ўзбекистон » ОКМКда чорвачилик комплекси қурилишида қарийб 500 млн сўм пул ўзлаштириб юборилгани аниқланди


Ўзбекистон Миллий университетида 114 нафар иқтидорли талаба тақдирланди - Уч илдиз\nby Тўлқин Эшбек · 28.12.2017\n2017 йил Мирзо Улуғбек номидаги Ўзбекистон Миллий университетининг уч талабаси\nЎзбекистон Республикаси Президенти Давлат стипендиясига, бир нафар талаба Ислом Каримов номидаги давлат стипендиясига, икки нафар талаба Навоий номидаги давлат стипендиясига, бир нафар талаба Мирзо Улуғбек номидаги давлат стипендиясига муносиб кўрилди.\nРеспублика фан олимпиадаларида университет талабалари саккиз йўналиш бўйича биринчи, беш йўналишда иккинчи ўринни қўлга киритди. Таълим жараёнида пухта билими, иқтидорини кўрсатган олтмишдан ортиқ талаба Миллий университет стипендияси билан тақдирланди.\n2017 йил Беларусда математика фани бўйича ўтказилган халқаро олимпиадада математика факультети 3-курс талабаси Ҳакимбой Эгамберганов иккинчи ўринни қўлга киритди. И.Губкин номидаги Россия давлат нефть ва газ университетининг Тошкент филиалида кимё фанидан ўтказилган очиқ халқаро интернет-онлайн олимпиадасида уч нафар талаба фахрли ўринларни қўлга киритди. Туркияда талабалар ўртасида ташкил этилган спорт мусобақаларида уч нафар талаба муваффақиятли қатнашди.\nУниверситетда ўтказилган тадбирда 2017 йил фан, таълим, маданият, спорт ва ижтимоий соҳаларда катта ютуқларни қўлга киритган 114 нафар иқтидорли талаба фахрий ёрлиқ ва диплом билан тақдирланди.\nШахноза Маматуропова, ЎзА\nNext story Дунё озарбайжонлари бирдамлик куни\nPrevious story Пресс-релиз дегани… Ёки хабар сийқалигига фақат мухбир айбдорми?


Теҳрон Вашингтонни огоҳлантирди\nЭрон Қуролли Кучлари қўмондони Атоуллоҳ Солиҳий агар АҚШнинг ҳарбий учоқ ташувчи кемаси Форс қўлтиғига қайтадиган бўлса, Теҳрон жавоб чоралари кўражагидан огоҳлантирди.\nДушанба куни Эрон Ҳормуз бўғози яқинида ракета синовлари ўтказиш билан 10 кунлик ҳарбий машқларини якунлади.\nДунё бозорига етказиб бериладиган нефтнинг учдан бир қисми Ҳормуз бўғози орқали олиб ўтилади. Эрон расмийлари агар Ғарб Теҳронга қарши санкцияларни кучайтириш фикридан воз кечмаса бўғозни ёпиб қўяжаги тўғрисида баёнот берган эди.\nТеҳроннинг баёнотига жавобан АҚШнинг Баҳрейнда жойлаштирилган Бешинчи флоти қўмондонлиги вакиллари нефт таъминотида узилишларга йўл қўймасликлари тўғрисида баёнот берган ва ўтган ҳафтада Ҳормуз бўғозидан АҚШнинг Жон Стеннис ҳарбий учоқ ташувчи кемаси сузиб ўтган эди.\nСешанба куни Франция ташқи ишлар вазири Ален Жюппе Эронга қарши янги санкциялар эорий этишга чақирди. Жюппе ўз чақириғини Теҳроннинг ядровий дастуридан ҳарбий мақсадлар кўзланганига шубҳаси йўқлиги билан изоҳлади.


Pамазон фазилатлари - AmuNews.uz - энг сўнгги янгиликлар\nллоҳ таолога беадад ҳамду санолар бўлсинки, ўн бир ойга чўзилган соғинч ва иштиёқдан сўнг ниҳоят ойларнинг султони, эзгулик ва хайр мавсуми, тоату ибодат фасли, саховату дуо, таровеҳу Қуръон ойи бўлмиш муборак моҳи Pамазон ўзининг таровати, саховати ва баракоти билан оламга ташриф буюриб, бошимиз узра раҳмат соябони бўлиб турибди.\nЖаннатмакон ўлкамизнинг мўъмин-мусулмонлари ойларнинг энг улуғи ва энг фазилатлиси бўлмиш бу ойни бир олам шодлигу қувонч билан кутиб олмоқдалар.\nАллоҳ таоло Pамазон ойини бошқа барча ойлардан олий ва муфассал қилди. Уни кўплаб буюк фазилатлар ва улуғ имтиёзлар билан хослади. Имом Табароний Ибн Аббос (розиял-лоҳу анҳумо)дан ривоят қилинган ҳадисда Набий (соллал-лоҳу алайҳи васаллам): «Ойларнинг энг афзали Pамазон ойидир», деганлар.\nPамазон ойининг фазилатларини санаб, тугатиб бўлмайди. Исломнинг бош манбаи, инсониятнинг қиёматгача ҳаёт дастури - Қуръони карим шу ойда нозил бўлгандир. Ушбу ойда Ислом тарихига зарҳал ҳарфлар билан ёзилган жуда кўп оламшумул воқеалар содир бўлган. Шу боис, бутун дунё мусулмонлари ушбу табаррук ойни солиҳ амаллар ва Аллоҳ розилиги йўлидаги ибодатлар ойига айлантиришади.\nPамазон хайр-саховат ойидир. Пайғамбаримиз (солаллоҳу алайҳи ва саллам) бу ойда бошқа ойларга қараганда янада сахийроқ бўлиб кетардилар.\nШунинг учун ҳам қадимдан мусулмонлар Pамазон кирганда ҳар галгидан саховатлироқ бўлишга одатланганлар. Давлатманд кишилар закотларини ҳам айнан Pамазонда адо этишлари ҳам шундан. Бу ойнинг баракасидан ҳар бир уй баҳраманд бўлиб, мўъминлар қалбига хурсандлик ва шодлик кирсин учун одамлар алоҳида Pамазонга хос хайру эҳсонлари билан бир қаторда закотларини ҳам шу ойда чиқарадилар.\nPамазон раҳмат ойидир. Pамазонда Аллоҳ таолонинг раҳмати жўш уради. Имом Муслим ривоят қилган ҳадисда: «Pамазон бўлганда раҳмат эшиклари очилади», дейилган. Pамазоннинг аввалги ўн кунлиги нафақат ойнинг, балки йилнинг «раҳмат кунлари» ҳисобланади.\nPамазон мағфират ойи. Унинг ўртадаги ўн куни нафақат ойнинг, балки йилнинг «мағфират кунлари» ҳисобланади. Pамазон фазилати ҳақида Салмон (розияллоҳу анҳу) қилган ривоятда Pасулуллоҳ (соллаллоҳу алайҳи ва саллам): «У аввали раҳмат, ўртаси мағфират ва охири дўзахдан озод бўлиш фурсати бўлган ойдир», деганлар.\nPамазон дўзахдан озод бўлиш ойидир. Pамазон ойида жаннат дарвозалари очилиб, дўзах эшиклари ёпилади. Чунки, бу ойда жаннатга кириш учун сабаб бўлган хайрли ишлар ва солиҳ амаллар кўпроқ бажарилади, дўзахга кириш учун сабаб бўлган гуноҳ-маъсиятлар ва ярамас, жирканч, уятли ишлар камроқ содир этилади. Жаннат дарвозалари мусулмонларни хайрли ишларга шошилишга тарғиб қилиб ҳам очилади. Дўзах эшиклари эса, гуноҳлардан қайтган, истиғфор айтган, афсус-надомат чеккан, қайта қилмасликка ният қилган ҳолда тавба қилишга тарғиб қилиб ёпилади\nУнинг охирги ўн кунлиги «дўзахдан озод бўлиш» кунлари саналади. Шу билан бирга, Pамазонда ҳар кеча сон-саноқсиз кишилар дўзахдан озод қилинади. Имом Термизий ривоят қилган ҳадисда Pасулуллоҳ соллаллоҳу алайҳи васаллам: «Pамазонда ҳар кеча Аллоҳнинг дўзахдан озод қилинадиган бандалари бор», деганлар.\nPамазон – дуо ойи. Pамазон ойининг ҳар кунида қабул бўладиган бир дуо бор. Pасулуллоҳ (соллаллоҳу алайҳи ва саллам) марҳамат қилиб дедилар: "Албатта, Pамазоннинг ҳар кунида барча мусулмонлар учун қабул бўладиган бир дуо бор” (Имом Аҳмад, Баззор ва бошқалар ривояти).\nАгар бу дуо рўза пайтида, айниқса, ифтордан салгина олдин қилинса, мақсадга мувофиқ бўлади. Яна Pасулуллоҳ (соллаллоҳу алайҳи ва саллам) айтадилар: "Уч кишининг дуоси қайтарилмайди: адолатли имом, рўзадорнинг то ифтор қилгунича ва мазлумнинг дуоси” (Ибн Можа, Термизий, Аҳмад ибн Ҳанбал, Байҳақий, Ибн Ҳиббон, Таёлисий, Ибн Хузайма ва Исҳоқ ибн Pоҳавайҳлар ривояти).\nБу зикр қилинганлар Pамазон ойининг барча фазилатларини тўла қамраб ололмайди, балки, мазкур фазилатлар олдида дарёдан айрим томчилар, холос. Унинг фазилат-у хусусиятларини санаб адоғига етказиш мушкулдир. Аллоҳ таолодан ёлвориб сўраймизки, бу муборак ойни - раҳмат ва мағфират ойини, дўзахдан нажот бериладиган, дуолар ижобат қилинадиган Pамазон ойини барчамизга хайрли ва баракотли қилсин! Уни тақво неъматига эришишимиз учун васила қилсин! Омин!\nЮсуф Эшон бобо жомеъ масжиди имом-хатиби.\n(Фото - http://novza.uz)\nPаҳмат ва мағфират ойи\nPАМАЗОН ОЙИ ФАЗИЛАТЛАPИ\nҚадриятларимиз қадр топмоқда


АҚШ ўз рақиблари рўйхатини янгилади\nАмерика Миллий хавфсизлиги учун маъсуллардан бири Денис Блэйр янги ҳисоботни Сенат қўмитасига тақдим этди.\nҲар тўрт йилда бир янгиланадиган АҚШ разведка жамоасининг махсус ҳисоботига кўра¸ Эрон, Шимолий Корея, Россия ва Хитой АҚШ миллий манфаатларига таҳдид солаëтган давлатлар деб топилди.\nАҚШ Миллий хавфсизлиги деректори Денис Блэйр АҚШ миллий манфаатларига таҳдид солаётган давлатлар саналган навбатдаги ҳисоботни эълон қилди.\nМазкур ҳисобот муаллифларига кўра¸ Россия, Хитой, Эрон ва Шимолий Корея Америка миллий манфаатига энг кўп таҳдид солаётган давлатлар деб топилган.\nҲисоботда айтилишича, Вашингтон ва Москва ўз ядровий қуролларининг ғаразли қўлларга тушиб қолмаслигини таъминлаш йўлида муштарак мақсадга эга. Аммо, айни пайтда Россия “ўз қудрати ва таъсир кучини АҚШ манфаатларига хилоф равишда кучайтириш йўлларини қидириши мумкин”, дейилади ҳисоботда.\nАҚШ нинг доимий савдо ҳамкори Хитой эса, ҳисобот муаллифларига кўра, Американинг эҳтиёжи бўлган заҳиралар учун талабгорлик қилиши мумкин ва айни пайтда бу давлат ҳам ўз ҳарбий тизимини тезлик билан такомиллаштириш орқали ҳарбий жиҳатдан ҳам таҳдид манбаига айланмоқда.\nАҚШ Давлат департаменти ва Мудофаа вазирлигинингхавфсизлик масалалари бўйича собиқ таҳлилчиси Антони Кордсман давлат миллий манфаатларига туғилган бундай хатарларга ортиқча баҳо бериш хато бўлар эди, аммо, Вашингтон ҳар икки давлатни ўз диққат марказидан қочирмаслиги лозим, деган фикрда.\nҲозирда Вашингтондаги Стратегик ва халқаро тадқиқотлар марказида ишлаётган Кордсман фикрича, айниқса Хитой, ҳам ядровий ва ҳам анъанавий қуролга эга бўлган қудратли давлат сифатида алоҳида диққатга сазовор.\nАгар гуриллаб ўсиб бораётган иқтисоди учун зарур бўлган заҳираларга Хитойнинг улкан эҳтиёжи борлигини ҳам ҳисобга олинса, Пекиннинг АҚШ учун ҳисоблашиш керак бўлган йирик рақобатчи экани равшан бўлади, дейди бу таҳлилчи.\n- Хитой дунёнинг иқтисоди энг қудратли давлатларидан бирига айланмоқда. Шу боис бу давлат қаердаки минераллар заҳираси очилса, энергетик заҳиралар ёхуд бошқа манбалар экспорти ошса, ўша ерда пайдо бўладиган кучли рақибга айланмоқда.\nДемакки, Хитойга жиддий ёндашиш ва унга Америка миллий манфаатларга туғилган таҳдид сифатида қараш, ҳақиқатда, ҳозир бажаралиши керак бўлган иш. Бу билан бу давлат душманга айлантирилмайди, унга хавф ҳам туғилмайди. Гап шундаки, сиз бу давлатни хавотирга арзигулик қудратли куч сифатида қабул қилишга мажбурсиз, дейди америкалик таҳлилчи.\nКордсманга кўра, Россия ҳам бу борада АҚШ га муайян муаммоларни туғдиради.\nБу давлат ҳали ўз иқтисодини барқарорлаштириб улгурмаган ва барқарор демократик тузумни оёққа қўя олмаган собиқ империя ҳамда АҚШнинг совуқ уруш давридаги собиқ ғаними сифатида ҳамиша синчков кузатувни талаб қилади¸ дея изоҳлайди бу муаммолар манбаини таҳлилчи.\n- Агар бу давлатнинг дунёдаги иккинчи йирик ядровий қурол соҳиби, иккинчи йирик ҳарбий қудрат соҳиби ва ҳарбий технология экспортчиси экани, шунингдек, халқаро майдонда кучли таъсирга эга эканини назарда тутсак, унга жиддий таҳдид сифатида қарамаслик нореал ҳаракат бўлар эди. Бу айни вақтда АҚШ хавфсизлик жамоаларининг катта муваффақиятсизлиги ҳам бўлар эди, дейди таҳлилчи Антони Кордсман.\nАлбатта, худди Хитойга бўлгани каби Россияга ҳам душман каби қарашга асос йўқ, деб таъкидлайди Кордсман.\nАйни пайтда у Эронни ҳам АҚШ миллий манфаатларига таҳдид солаётган давлат сифатида кўраётган хавфсизлик жамоалари вакиллари фикрига қўшилади.\nУнинг фикрича, Эрон АҚШ нинг нафақат Яқин Шарқ балки Афғонистондаги сиёсати учун¸ балки ўз ядровий дастури ҳамда АҚШ террорчи деб билган қуролли гуруҳларга бераëтган ҳарбий ёрдами билан ҳам АҚШ миллий манфаатларига жиддий таҳдид солади.\n- Бу ҳудудларда Эрон кескин таъсирга эга ва у АҚШ ушбу ҳудудда кучли рақиб сифатида кўриши керак бўлган давлатдир. Бунга асосий сабаб¸ Эроннинг мунтазам равишда ўзини АҚШ ҳамда унинг иттифоқчиларига дўстона муносабатда эмаслигини билдириб келганидир, дейди америкалик таҳлилчи.\nАҚШ расмийларининг кейинги ойда БМТ Хавфсизлик кенгашининг қолган тўрт доимий аъзоси — Британия, Хитой, Франция, Россия ҳамда Германия билан биргаликда Эрон билан музокаралар ўтказиши кутилмоқда.


20 апрел 2019, Тошкент вақти: 16:18\nСергей Скрипаль 2006 йилги маҳкамада.\nБританиянинг террорчиликка қарши кураш полицияси собиқ рус жосуси Сергей Скрипаль ва қизининг қўққисдан оғир хасталикка чалиниб қолиши юзасидан тергов бошлади. ОАВ Скрипалнинг ўғли Россияга сафари чоғида номаълум сабабга кўра ўлганини хабар қилган эди.\nСкотланд-Ярдга кўра, террорчиликка қарши кураш бошқармаси “ғайриоддий ҳолат сабабли” ишни тергов қилишни ўз зиммасига олади. Скрипалга қарши Россия томонидан суиқасд уюштирилганига оида тахминлар кучайгани ортидан Ташқи ишлар вазири Борис Жонсон бошқа бирор мамлакат бу ишга аралашган бўлса, бунинг “жазосиз” қолмаслигини билдирди.\n66 яшар Сергей Скрипаль билан унинг 33 яшар қизи Солсбери касалхонасининг реанимация бўлимига тушиб қолгандан сўнг Британия ҳукуматининг кескин чоралар ваъда қилишининг ўз сабаблари бор. Би-Би-Сининг Скрипаль қариндошларига таяниб маълум қилишича, сўнгги йилларда унинг оила аъзоларидан бир неча киши сирли равишда вафот этган.\nАйтилишича¸ Скрипалнинг 44 яшар ўғли Сергей ўтган йили Россияга борганида номаълум хасталикдан вафот этган¸ унинг хотини эса¸ 2012 йили Россиядан Британияга келганидан кўп ўтмай¸ саратондан ўлган.\nОтаси билан реанимацияда қолаëтган Юлия Скрипаль эса¸ Москвадаги PepsiCo ширкатида ишлаган ва отасини кўриш учун ўтган ҳафта Британияга келганидан сўнг¸ қўққисдан касалланган.\n7 март куни фавқулодда масалалар бўйича ҳукуматнинг махсус "Кобра" қўмитаси ота-бола Скрипалларга нима бўлгани юзасидан мажлис ўтказди.\nБу йиғин тугаши билан полиция расмийси экспертлар Скрипалларнинг қандай модда билан заҳарланганини аниқлагани ва бу ҳақда алоҳида баëнот бўлажагини билдирди.\n"Кобра" мажлиси олдидан парламентда маъруза қилган Ташқи ишлар вазири Борис Жонсон¸ агар ушбу бахтсиз ҳодисада Москванинг қўли борлиги исботланса, унга қарши санкциялар қўлланишидан огоҳлантирди.\n– Мен ҳеч кимни бармоғим билан кўрсатаётганим йўқ, – деди у. – Мен дунё мамлакатларига шуни айтиб қўймоқчиман: Британия заминида гуноҳсиз кишилар ҳаётига тажовуз қилиш оқибатсиз ёки жазосиз қолмайди.\nАгар бу ишда Россия ҳукуматининг қўли борлиги исботланса, Москвага қарши янги санкциялар жорий қилинади. Европа Иттифоқи ва АҚШ Россиянинг Украинага тажовузи ортидан Москвага нисбатан аллақачон санкция жорий қилган.\nРоссия Ташқи ишлар вазирлиги матбуот котиби Мария Захарова Жонсон баëнотини танқид қилиб, уларни “ёввойи” деб атади. Шу билан бирга у ҳафталик бирифинг чоғида журналистларнинг саволига жавоб қайтараётиб:\n– Шу пайтгача биз Британия ҳукуматидан бирга суриштирув ўтказиш учун ҳеч қандай илтимос ҳам, таклиф ҳам олмадик¸ деди.\nСолсберида рўй берган сирли ҳодиса беихтиёр Россия хавфсизлик хизматининг истеъфодаги ходими Александр Литвиненко ўлимини ёдга солади. У 2006 йил ноябрида Лондонда радиоактив полоний-210 билан заҳарланиб, вафот этган эди.\nСкрипаль – Россия Бош разведка бошқармасининг собиқ полковниги. 2006 йилда давлат сирларини Британияга сотиб келганликда айбланиб¸ 13 йилга қамалган, аммо 2010 йили жосус алмашув амалиёти чоғида озод қилиниб, Ғарбга чиқариб юборилган.\nРоссиянинг Британиядаги элчихонаси бахтсиз ҳодисадан ўз мамлакатини бошқаларга "олабўжи" қилиб кўрсатишда фойдаланилаётганини иддао қилди.\n6 март куни эрталаб Солсбери марказидаги воқеа содир бўлган жой ўраб олинди.\nСкрипалнинг Солсбергдаги уйи олдида полиция машиналари пайдо бўлди. Айтилишича, унинг уйи савдо марказидан унча узоқ бўлмаган ерда жойлашган.\nБуюк Британиянинг Уилтширдаги махфий қуролларни тадқиқ қилиш маркази – Портон Даун олимлари Скрипалнинг бетоблигига сабаб бўлгани гумон қилинаётган “номаълум модда”нинг нима эканини аниқлашга киришди, дейилади ҳукумат тарқатган баёнотда.\nМаҳаллий ОАВ фақулодда вазиятлар хизматлари ота-боланинг кучли синтетик опиат бўлмиш фентанилдан заҳарланганини гумон қилаётгани ҳақида хабар берди.\nНорозиликларга қарамай Тожикистонда интернет нархи қимматлади\nЖамбулда автобус ҳалокатида 11 ўзбекистонлик ҳалок бўлди


Кўнгли ярим Достонбекнинг “Роналдуси”\n21:18 / 02.08.2016\nИлдизлари мозийдан сув ичадиган халқимнинг ажиб қадриятлари бор. Байрам ва ҳайит кунлари меҳрга муҳтож кишилар ҳолидан хабар олиш каби урф-одатлар ҳам ота-боболаримиздан мерос.\nЎтган Рамазон ҳайити куни туманимиз бош имом хатиби Муҳаммадюсуф домла билан ёши улуғ кишилар ва ногиронлар ҳолидан хабар олиш, уларни айём билан қутлаш учун қишлоқ айландик. Ўша куни мени ҳам ана шундай савобли юмушга ҳисса қўшганимдан кўнглим тоғдек кўтарилганини эса сўз билан ифода этиш мушкул эди. Асли, турли хонадонларда бўлиб, ёши улуғ ва беморлар дуосини олишдан яхши амал бўлмаса керак. Ҳаракат аъзолари ишламай қолган ногирон фарзанд тарбияланаётган - Орифжоновлар оиласидаги Достонбек билан бўлган суҳбат эса ёдимда қолди.\nХонадонга кириб борганимизда, тақдир тақозоси билан ўн йилдан бери юра олмай қолган Достонбекни ҳаётдан хафа ҳолда учратсам керак, деб ўйлагандим. Ўспирин боланинг нигоҳлари ўткир, кўзи қувончдан яшнаб турарди.\n– Яратганга шукур, нолишга ўрин йўқ, дейди онаси. – Ўзимга ва боламга тайинланган нафақаларни вақтида олиб турибмиз. Кеча, Достонимни машинага ўтқазиб, Боғишамолга, истироҳат боғига олиб бордим. Андижонни гўзал жойларини кўриб роса қувнади. Бугун кайфиятини зўрлигига сабаб, кеча уни Роналдуси ютди, шунга жуда хурсанд. Футболни қолдирмай кўради, ўғлим. Жамоаси ютган куни уйимизда байрамдек гап.\nЁш Достонбек дунёдаги деярли барча чемпионатлар, унда тўп сурадиган жамоалар ва ўйинчиларни ёд билар экан. Евро – 2016 ўйинларини қолдирмай кўраётганини яна ҳар бир ўйин тафсилотларини завқ билан гапираётган болакай шу пайтда ҳеч ногиронга ўҳшамас эди. Оиласидагилар унга мўъжазгина батарейкага ҳам ишлайдиган телевизор олиб беришибди. Ёнида футбол юлдузлари суратлари жамланган фотоальбом. Эҳҳе... Унда Роналдуни суратлари бисёр, Месси, Бекҳэм, Зидан деярли барча таниқли футболчилар унга ҳар куни ҳамхона экан.\nУнга мухлислар орасидаги анъанавий саволни бераман:\n- Роналду кучлими ёки Месси?\n– Билмадим, менимча иккаласи ҳам зўр, менга чиройли футбол ёқади, - дейди у.\nБор гап Достонбек! Аслида, футбол кучли. Бўлмаса, уни миллионлаб одам алқамаган бўларди.\nБолакай мендан жон-дили билан кутадиган термамиз ўйинлари жадвалини, Роналду иштирокидаги ўйинлар видеотасвирларини келтириб беришимни сўради. Ваъдани қуюқ қилдим. Ҳозир барчасини йиғиб юрибман. У билан – сен билан ҳали кўп суҳбатлашамиз, дея хайрлашдим.\nУвоққина, кўнгли ярим болакайга эртанги кунни интизорлик билан кутиш, ҳаётда умидворлик билан яшашни бахш этаётган - футбол дея аталмуш мўъжизага қойил қолмай иложим йўқ эди...


Мутахассис минбари | QISHLOQ HAYOTI | Страница 3\nБеда ўсимлиги кучли илдиз тизимига эга бўлиб, ерни чиринди моддалар билан бойитади. Натижада тупроқнинг физик, кимёвий, микробиологик хоссалари яхшиланади. Бедапоядан бўшаган ер тупроғи юмшоқ, донадор бўлиб, ўзидан намлик, ҳарорат ва ҳавони яхши ўтказади. Яна бир эътиборли томони, беда шўрланган ерларнинг мелиоратив ҳолатини яхшилайди. У ўзининг қалин баргчалари билан ер бетини деярли йил бўйи соялаб туради. Натижада тупроқда сувнинг буғланиши, шўрнинг\nЎзбекистонда буғдой ўсимликларида касаллик қўзғатувчи замбуруғларнинг 26 та тури қайд этилган. Сариқ ва қўнғир занг, ун-шудринг, септориоз, сариқ доғланиш, илдиз чириш ҳамда қоракуя каби касалликлар шулар жумласидандир. Ушбу касалликлар ичида энг хавфлиси сариқ занг бўлиб, у ҳосилнинг кескин камайишига сабаб бўлади. Сариқ зангнинг кенг тарқалиши ва ривожланишига серёмғир ва очиқ ҳавонинг сурункали алмашиб туриши қулай шароит туғдиради. Юқори намгарчиликда унинг\nКўнгил доимо хуш бўлади, ҳамён эса бўш бўлмайди Битта бедана хўрози ва 3-10 та бедана макиёнини катакда боқиб, кунига ўртача 2-9 тадан тухум олиш мумкин. Демак уй шароитида бедана боқиб, парҳез гўшт ва фойдали моддаларга бой бўлган тухум етиштириш имконияти мавжуд. Шундай экан, бедана боқишда зарур бўладиган маълумотларни билиб қўйиш ҳам фойдадан холи эмас. Уй беданаларининг зотлари Бедананинг “Япон” зоти\nФевраль 8, 2017 Marks Yusupov\tМутахассис минбари\nПрезидентимиз Шавкат Мирзиёевнинг мутасадди раҳбарлар билан ўтказган учрашувлари ҳамда аҳоли билан мулоқотида ёнғоқ мевали боғларни кўпайтириш борасидаги фикрлари моҳиятида ана шундай эзгу ният мужассамдир. Юртимизнинг тоғ ва тоғолди ҳудудларида ёнғоқ мевали боғларни барпо қилиш учун кўплаб табиий ерлар бор. Тошкент вилоятининг Бўстонлиқ, Паркент, Оҳангарон, Жиззах вилоятининг Зомин, Бахмал, Фориш, Ғаллаорол, Самарқанд вилоятининг Ургут, Каттақўрғон, Қашқадарё вилоятининг Деҳқонобод, Шаҳрисабз, Китоб, Сурхондарё\nГеоботаник электрон хариталар\nФевраль 6, 2017 Marks Yusupov\tМутахассис минбари\nЯйловлар маҳсулдорлиги ва чорвачилик ривожини таъминлашга хизмат қилади. Оддий назар билан қараганда, бийдек даштлар, чўлларда ҳаёт нафаси йўқдек кўриниши мумкин. Аммо у ерларда ҳам ҳаёт қайнайди. Уларнинг биз билмаган сиру синоати, хазиналари бисёр. Чўл ва яримчўл ҳудудларда яшовчи аҳолининг асосий даромад манбаи чорвачилик ҳисобланади. Аммо чорванинг яйловларда тартибсиз боқилиши натижасида ушбу ҳудудларда ўсимликларнинг камайиб, баъзан эса буткул йўқолиб кетишига сабаб\nҚору қиров остидаги барака\nЯнварь 27, 2017 Marks Yusupov\tМутахассис минбари\nКузги ғалла майсалари парвариши қишда тўхтаб қолмаслиги керак. Кўп йиллик тажриба натижаларига кўра, кузги буғдойда ҳар қандай шароитда ҳам физиологик жараён давом этади. Демак, унинг ривожи учун ҳар доим энергия зарур бўлади. Кунлик ҳарорат +3-5оС бўлганда, қишлаш даврида фотосинтез жараёни тўхтаб, фақат нафас олиш жараёни устунлик қилади. Бунда бошоқли дон экинлари уруғини экиш даврида берилган фосфорли ва калийли минерал ўғитлардан\nБаргини ҳам истеъмол қилиш мумкин бўлган ушбу янги навдан йил давомида ҳосил етиштирса бўлади. Шолғом ўлкамизда қадимдан экиб келинадиган сабзавот экини бўлиб, тарихи 4-5 минг йилларга бориб тақалади. Меваси таркибида жуда кўп калий ва темир элементлари, инсон учун қимматли бўлган С, РР, В1, В2, провитамин А (каротин) учрайди. Баргида аскорбин кислота ва витаминлар илдизмевасидан кўп. Табобатда шолғом шамоллашга қарши, ични\nДалалар тиним даврида, аммо деҳқон тиним билмайди\nЯнварь 23, 2017 Marks Yusupov\tМутахассис минбари\nБугун қиш фаслини иш фаслига айлантирган деҳқонгина бўлғуси ҳосилга мустаҳкам пойдевор қўяди Ҳазрат Алишер Навоий “Маҳбуб ул-қулуб” асарида деҳқоннинг ишини улуғ билиб, унинг бир дона сочган донидан минглаб инсонлар баҳраманд бўлиши ҳақида таъриф этади. Деҳқоннинг сочган дони элга барака, фаровонлик келтиради. Ҳосилнинг битмагида эса унинг меҳнатига доимо тасанно айтиб келамиз. Буни қарангки, деҳқон ишни ерга уруғ сочишдан эмас, балки ерни


Банклар …мобил телефонларга «кетмоқда», мижозлар эса банкларга қайтмоқда | NORMA.UZ\nУшбу молиявий муассасаларнинг аксарият хизматлари мобил иловалар орқали кўрсатилаётгани қувонарли ҳол. Ижобий ҳолатлар янада кўпайиши учун нималар қилиш зарур?\nТелефоним жиринглаб қолди…\nЯқинда менга қўнғироқ қилишди. Тўлов тизимининг маркетинг хизмати вакили статистика маълумотларига ҳавола қилган ҳолда мен картадан картага ўтказадиган пул маблағлари ҳажми нима сабабдан камайиб кетганлиги билан қизиқди. Иккинчи саволи ҳам ғалати эшитилди. У мазкур хизматдан фойдаланишдаги фаоллигимни ошириш учун нима қилиш кераклиги билан қизиқди. Фикримча, мижозларга бундай саволлар билан мурожаат қилиш тўғри эмас. Наҳотки бундай компанияларда ишловчи мутахассислар бозорда нималар рўй бераётганини кўрмаётган бўлса?\nМобил банк иловаларининг оммавийлиги ошмоқда. Тақдим этилаётган хизматлар рўйхати бўйича уларнинг аксарияти тўлов тизимлари маҳсулотларидан қолишмаяпти. Бунинг устига, уларда омонат очиш, онлайн-конвертация сингари ўзига хос банк хизматларини топиш мумкин. Энг асосийси – кўпинча улардан фойдаланиш қулай бўлибгина қолмай, наф ҳам келтиради.\nКартадан картага пул ўтказиш билан боғлиқ вазиятни кўриб чиқамиз. Бунинг учун тўлов тизимлари асосий дастак бўлганда барча ўтказмалар сумманинг 1%ини ташкил этарди. Банк иловалари ривожланиши билан уларнинг айрим турлари икки баравар ва ундан-да арзонлашди. Бунда аввало битта банкда очилган карталар ва счётлар ўртасидаги ўтказмалар ҳақида сўз бормоқда.\nОнлайн-конвертацияни ҳам мисол қилиб келтиришимиз мумкин. Яқинда МБ эълон қилган ахборотга кўра, 2018 йил апрелдан шу йил апрелгача унинг ойлик улуши 9%дан 63%гача ошган. Бу янада қулай ва ишончли бўлгани учун шундай бўлаяпти.\nМобил иловалар вақтинча бўш турган маблағларни сақлашнинг самарали дастагига айланмоқда. Уйдан ва офисдан чиқмай туриб, мақбул фоизли депозитни расмийлаштириш мумкин. Илгари ўзи келиб омонат очмайдиганлар ҳам бугун шу имкониятдан фойдалана бошлади. Сабаби расмийлаштириш, қайта расмийлаштириш ва фоизларни олиш вақт олар, кўп ноқулайликларни юзага келтирар эди.\nБарча банк иловаларида турли тўловларни амалга ошириш мумкин бўлган бўлим мавжуд. Коммунал хизматлар, банк берган кредитлар, ДЙҲХХ жарималари, солиқлар ва йиғимлар, телекоммуникация ва бюджет ташкилотлари хизматлари ҳақини тўлаш деярли барча банкларнинг стандарт тўпламига киради.\nХизматлар рўйхати иловани очган молиявий муассасага боғлиқ эканлигини қайд этиб ўтамиз. Улар кўпайиб бораётгани кишини қувонтиради. Хусусан, бугунги кунда кўпчилик овердрафт таклиф этмоқда. У энг зарур пайтда пулсиз қолмаслик имконини беради. Ундан фойдаланаётганда бу кредитнинг бир тури эканлигини, уни қайтаришга ва анчагина фоиз тўлашга тўғри келишини унутмаслик лозим. Содиқлик дастурини таклиф этаётган банклар сони ортиб бормоқда. Мижозга сарфлаган маблағларининг бир қисмини қайтариш имконини берувчи кэшбэк хизматини кўп таклиф қила бошладилар.\nЭҳ, иш бермади…\nБанклар фақат мобил иловалар тақдим этадиган хизматлар доирасини кенгайтиришга эътибор қаратмасликлари даркор. Фойдаланувчиларнинг эътирозларига сабабчи бўлаётган нуқсонларни бартараф этишлари муҳим аҳамиятга эга.\nБиринчидан, илова орқали тақдим этилаётган барча хизматлар тегишли тугмачага бир марта босган заҳоти лозим даражада ишлаши керак. Материалларимиздан бирида ёзганимиздек, Туронбанкда рўй берган ҳодисага бошқа йўл қўйиб бўлмайди. Онлайн-омонат қўйган мижозлар счётларида ҳисобланган фоизларни ўз вақтида кўрмаганларида банкдагилар ускунани алмаштириш натижасида юз берган узилишни рўкач қилганлар. Бундай ҳолатлар кўп учрайди, бир уринишдаёқ мобил илова хизматларидан тўлақонли фойдаланишнинг имкони бўлмайди. Ҳар сафар бундай ҳодиса рўй берганда қўнғироқ қилиб, камчиликларни бартараф этишни талаб қилмаслигимиз керак. Ҳаммаси бир маромда, автоматик равишда ишлаши керак.\nИккинчидан, тугмачалар ва намоён бўладиган йўл-йўриқларнинг матнларига эътибор қаратиш зарур, улар жуда сифатсиз. Улар тушунарли бўлиши лозим. Мана, масалан, «талаб қилиб олингунгача» счётидаги омонат бўйича тўланган пулни олмоқчи бўлганда пайдо бўладиган қуйидаги жумлада банк нима демоқчи: «Опер. куни санаси кўрсатилганидан кам»? Операцияни фақат иш кунлари амалга ошириш мумкинлиги назарда тутилганини бир ўқишда англаш мушкул.\nУчинчидан, ниҳоят, ҳар бир хизмат юзасидан қисқача, осон тушуниладиган йўриқномалар берилиши лозим. Уларда эса – фойдаланувчини қизиқтирадиган барча саволларга жавоблар. Офертага ҳавола қилиш – мақбул вариант эмас, сабаби унинг матнида ортиқча гаплар жуда кўп.\nТўртинчидан, мобил илова орқали хизматлардан мамлакатнинг исталган нуқтасида фойдалана олиш имконини яратиш устида ишлаш зарур. Мисол учун, Тошкентдан ўн километр наридаги айрим уяли алоқа операторлари 2G ва 3G форматида ишлайдилар, натижада илова ишлаши учун етарли Интернет тезлиги доим таъминланмайди. Телефон ҳақини зудлик билан тўлашга тўғри келиб қолса, пойтахтдан ташқарига чиққан киши қандай йўл тутиши керак?\nҚайд этилган барча камчиликлар иш бошлаган пайтда учрайдиган табиий ҳолат дея умид қиламиз. Мобил иловалар – банк хизматларининг янги ва жадал ривожланаётган йўналиши. Яқин орада улар ёрдамида тақдим этиладиган хизматлар сони ортади, сифати ҳам эътирозга сабабчи бўлмайди.\nБанклараро электрон операциялар қандай ўтказилади


Аслида тариқат – руҳий, маънавий покланишга даъват этувчи, инсонпарварлик ғояларини тарғиб этувчи йўналиш бўлиб, ислом дини кенг тарқалишида тасаввуф ҳам муҳим ўрин тутади. Зеро, тасаввуф таълимоти вужудга келган даврда халқни ягона мақсад атрофида бирлаштирган, жамиятнинг турли табақалари ўртасида дўстлик, биродарлик ришталари илдиз отишига замин яратган. Ўз вақтида тасаввуфнинг ўзига хос санъати, мусиқаси, меъморчилиги юзага келган эди.\nМарказий Осиёда тасаввуф тариқатлари ривожида юртимиздан етишиб чиққан Нажмиддин Кубро, Абдухолиқ Ғиждувоний, Баҳоуддин Нақшбанд, Хожа Аҳрор Вали, Хожа Муҳаммад Парсо каби алломаларнинг хизмати катта бўлган. Шу жумладан, тасаввуф тариқатида катта ўрин тутган Баҳоуддин Нақшбанд ҳазратлари биринчидан, ислом шариати мезонларини маҳкам ушлаган ва уларнинг бузилишига йўл қўймаган. Иккинчидан, бу таълимот чин инсоний ғоялар ва фазилатларни илгари сурган, жамиятнинг турли вакиллари ўртасида жувонмардлик ришталари пайдо бўлишига сабабчи бўлган эди. Бунинг ортида одамлар бир-бирларига моддий ва маънавий ёрдам бера бошлаганлар, ҳар қандай қийинчиликни ҳамжиҳатлик билан енгиб, шодликларни баҳам кўрганлар. Шу сабаб уларнинг фаолияти бутун ислом оламига ўз таъсирини ўтказган.\n“Тасаввуф” атамасининг келиб чиқиши тўғрисида бир неча қарашлар мавжуд. Уларнинг аксариятида мазкур атаманинг арабча “сувф” – “жун” сўзидан келиб чиққани қайд этилади. Аввало, бу атама луғавий маъно жиҳатидан тўғри. Негаки, кўп ибодат билан машғул кишилар кийимни жуда содда кийишган. Одатда уларнинг кийимлари фақат жундан иборат бўлган. Зеро, тасаввуфга эргашган шахслар таналарини риёзатга чиниқтириш учун ҳамда дунёнинг моддий бойликлари дабдабасидан юз ўгирганликларининг исботи сифатида қаттиқ жундан тўқилган либос кийиб юрганлар.\nБу ўз-ўзидан тариқатчилик соҳасида илмий-амалий кўрсатма деярли йўқ дегани эмасми? Демакки, бу соҳанинг мутахассислари ҳозирда юртимизда мавжуд эмас. Бироқ, мўътабар зотларнинг мақом ва лавозимларини давом эттириш даъвоси билан юртимизнинг бир неча жойларидан пирлик даъвосини қилаётганлар кишини таажжубга солади. Улар машҳур тасаввуфчиларнинг йўналишларини танлаганликларини пеш қилиб, ўзларига мухлис орттирмоқдалар. Бу ўз навбатида қатор саволларни юзага келтиради:\nВаҳоланки ҳозирги вақтда айрим тариқат аҳли илмларини муттасил зиёда қилиб бориш ўрнига ўзлари илм-маърифатга қизиқмаганлари ҳолда ёш авлодни мактаб ўқишларидан ва замонавий фанларни ўзлаштиришдан совутишга журъат қилмоқдалар. Замонавий илмлардан баҳраманд бўлмаган кишидан комил инсон чиқиши мумкинми?\nМақсадимиз маърифий ислом ва анъанавий Ҳанафий мазҳаби йўналишига оғишмай амал қилиш ва тўғри йўлни инсоф нуқтаи назаридан қабул қилиш экан, тариқат – Аллоҳ ва расулини севиш, ота – онага, устозга, барча мўъмин-мусулмонларга меҳр-муҳаббат кўрсатишлигини унутмаслик керак. Тариқат – Нажмиддин Кубро каби она Ватан учун жон фидо қилиш, Хожа Аҳрор Валий каби юрт тинчлиги, халқ фаровонлиги учун бор куч ва имкониятини бахшида этишдир. Асл тариқатда таркидунёчилик, оила ва фарзандлар нафақаси ва тарбиясига бепарволик йўқ. Мавлоно Жалолиддин Румий ишсизлик, дангасалик, бепарволикка, таркидунёчиликка қарши қаттиқ курашганлар. У киши инсонларни ҳаракат ва жидду жаҳд қилишга, ижтимоий ҳаётда фаол қатнашишга чақирганлар. Тариқат халқ билан бирга бўлишга, халқнинг оғирини енгил қилишга буюради. Ташқи кўриниш сўфийнамо бўлиб, бадхулқ бўлишни қаттиқ қоралайди. Зеро, тариқатда сўз билан амал бир бўлмаса, мунофиқлик ҳисобланади. Аҳмад Яссавий таъкидлаганидек,


“Хитой ҳукумати телефон иловаси ёрдамида 100 миллиондан ортиқ кишини кузатяпти” — Sof.uz\n14.10 10:00 626 Технология\nЮз миллиондан ортиқ хитойликнинг телефонига ўрнатилган «Буюк миллатни ўрган» номли илова ёрдамида фойдаланувчилар кузатиб борилади, дея ёзади Washington Post. Ушбу маълумотни АҚШнинг эркин интернетни қўллаб-қувватловчи Open Technology Fund ташкилоти тақдим этган.\n“Буюк миллатни ўрган” иловаси жорий йилнинг бошида ишга туширилган. Унда мамлакат раҳбари Си Цзиньпинга бағишланган матнлар ва видеолар, шунингдек фойдаланувчиларнинг бу материаллардан хабардорлигини аниқловчи танловлар мавжуд. Хабарда айтилишича, Коммунистик партия аъзолари ушбу иловани ўрнатишга мажбурланган.\nOpen Technology Fund мазкур иловани таҳлил қилиб, у орқали телефон эгасининг маълумотларини махфий равишда қўлга киритиш мумкин деган хулосага келди. Масалан, фойдаланувчининг ёзишмалари ва расмларини, интернетда нималар билан машғул бўлгани ҳақидаги маълумотни олса ва аудиоёзув режимини ишга туширса бўлади. Экспертларнинг айтишича, “Буюк миллатни ўрган” иловаси телефон эгасининг ишлари ҳақида ҳар куни ҳисобот жўнатиб туради.\n«Хитой ҳукумати одамларнинг кундалик ҳаётини кузатишни кенгайтиряпти», – дейди Open Technology Fund вакили Сара Аун.\n31.05 17:40 4820\nКеча, 16:39 1383\nКеча, 20:43 1368\n16:21 29 Жамият\nБугун, 15:21 165 Ўзбекистон\nБугун, 15:13 26 Ўзбекистон\nБугун, 14:30 266 Ўзбекистон\nБугун, 14:19 157 Ўзбекистон\nБугун, 13:33 260 Ўзбекистон


Йоханесбургдаги савдо марказининг қўриқчиси мижозларга қарата ўқ узди\n19:48 / 02.10.2015\nЙоханесбургдаги “Александр” савдо марказининг қўриқчиси мижозлардан бири қуролланган ва талончиликни режалаштираётганлигини гумон қилиб, мижозларга қарата ўқ узди. Бу ҳақда полиция вакили Мозес Мапакела хабар берди.\nУнинг маълумотига қараганда қўриқчи беш нафар одамни яралаган. Аммо тез ёрдам вакилининг айтишича, 12 нафар мижоз жароҳатланган. Шу қатори 4 яшар бола ҳам. Қўриқчи ҳибсга олинган. Йоханесбургдаги савдо маркази ёпилган ва юзлаб мижозлар кўчага олиб чиқилган.\nЖАРда дўконларда талончилик билан шуғулланиш жуда тарқалиб бормоқда. Полициянинг охирги маълумотларига қараганда, давлатда оғир оқибатларга олиб келган талончилик жинояти 8, 5 фоизга кўпайган. Камида бир йилда 129 минг шу ҳолдаги жиноят содир этилмоқда. Жиноятчилар уйлардан кўра, дўкон ва офисларни кўпроқ тунамоқдалар.


Битта уй нархида компьютер сотувга чиқди, оласизми? - Terabayt.Uz\nБитта уй нархида компьютер сотувга чиқди, оласизми?\nApple шу йилнинг 3 июнида янги авлод Mac Pro стационар компьютерини тақдим этган эди. Ташқи кўриниши сабабли ижтимоий тармоқларда кўплаб ҳазилларга сабабчи бўлган ушбу қурилма энди савдога қўйилди.\nЎҚИНГ: Apple Mac Pro ростдан ҳам қирғич бўла оладими?\nMac Pro – юксак самарадорлик талаб этувчи профессионал вазифаларга мўлжалланган компьютердир. Масалан, видеоларни монтаж қилиш, 3D-графика ва махсус эффектлар билан ишлаш, дегандай... Шунга яраша, бу қурилманинг нархи ҳам осмонда, сифати ҳам!\nШу сабабли Mac Pro’ларни кўпчилигимизнинг уйимизда, офисларда, ҳаттоки ўйин клубларида турган энг кучли компьютерлар билан ҳам солиштириб бўлмайди. Унда бошқача, ўйинларга мослаштирилмаган видеокарта ва процессор ўрнатилган. Шунингдек, Apple бу компьютерларини оммавий ишлаб чиқариб сотмайди – харидор унинг сайтида ўзига мослаб териб буюртма қилади.\nМасалан, йилига миллиард долларлаб даромад кўрадиган Disney каби компаниялар фильмлар устида ишлаш учун ўзи махсус компьютер териб ўтирмайди-да, нуфузли ишлаб чиқарувчининг тайёр таклифларини кўриб чиқади.\nЎҚИНГ: 2 000 долларлик iPhone қиммат, дейсизми? 71 520 долларлиги чиқди! (+видео)\nШундай қилиб, Apple расмий сайтида Mac Pro компьютерларини ҳозирча фақат АҚШдан туриб харид қилиш имкони мавжуд. Унинг энг паст кўрсаткичларга эга (шундаям анча-мунча кучли компьютер билан беллаша оладиган) конфигурациядаги бошланғич версияси 6 минг долларга тушади.\nЭнг юқори конфигурациядаги Mac Pro қандай бўлишига қизиқяпсизми? Унинг жамланмасига нақ 28 ядроли Intel Xeon W процессори, 1,5 терабайт (!) ҳажмли тезкор хотира, 4 терабайтлик SDD-хотира, иккита Radeon Vega II Duo видеокартаси киради. Бундай компьютернинг нархи эса салкам 53 минг долларга боради! Бу пулга Тошкентдан тайёр квартира сотиб олиш мумкин, тасаввур қиляпсизми!?\nMac Pro’нинг нафақат ўзи, балки қўшимча аксессуарлари ҳам шунақа қиммат. Масалан, корпус учун металл ғилдиракчалар 400 доллар туради.\nСиз бунақа қиммат нархда компьютер олмасангиз керак, шу боисдан Terashop.uz интернет-дўконимизда компьютер териб олишингиз ёки нархи 2 535 000 сўмдан бошланувчи ноутбуклардан бирортасини харид қилишингиз мумкин.\nЎҚИНГ: Мана, «Охирзамон компьютери» ҳам тайёр!\n#Apple #kompyuter #компьютер #нархлар #Apple Mac Pro 7.1


Жээнбеков фожиали июнь воқеларининг 10 йиллиги муносабати билан қирғизистонликларга мурожаат қилди\nҚирғизистон президенти Сооронбай Жээнбеков 2010 йил июнида юз берган фожиали ҳодисаларнинг 10 йиллиги муносабати билан мурожаат қилди.\nДавлат раҳбари ўз мурожаатида, 2010 йилнинг июнь ҳодисалари мамлакат учун энг оғир синов бўлганлигини таъкидлади.\n«Ўша кунлари кўплаб ватандошларимизни йўқотиш азобини бошдан кечирдик, қайғу ва дард қалбларимизни эзди. Бугун биз –фожиа ҳаётдан олиб кетган инсонларни ёдга оладиган кун. Марҳумларнинг ота-оналари, фарзандлари ва қариндошларининг қайғусига шерикмиз ва чуқур таъзия изҳор қиламиз. Биз ўтмишдан сабоқ чиқарамиз, халқларимиз якдиллигини мустаҳкамлаймиз ва биргаликда мамлакатимизни ривожлантирамиз», -деди Жээнбеков.\nДавлат раҳбари Ўшдаги “Оналар кўз ёши” хотира мажмуасига гулчамбар қўйди. Қуръон ўқилди ва дуо қилинди. Президент ҳодиса қурбонларининг қариндошлари ва иштирокчилари билан суҳбатлашди ва уларга таъзия билдирди.\n2010 йил 10 июн куни Қирғизистон жанубида қирғиз ва ўзбеклар ўртасида этник можаро бошланди. Низо оқибатида 470 киши ҳалок бўлди, 2 мингдан ортиқ киши жароҳат олди, талатўплар боис юз минглаб кишилар қўшни Ўзбекистонга қочиб ўтди. Катталиги жиҳатдан Қирғизистонда иккинчи ўринда турувчи шаҳарнинг бутунбошли мавзелари вайрон бўлди.


Мақтанчоқ боксчи Пакьяонинг пул олиб келишини кутмоқда\n16 январь, 2017, 23:00\nПрофессионал бокснинг WBA йўналиши чемпиони, америкалик Эдриэн Бронер (32-2, 24 КО) жаҳон боксининг суперюлдузи филиппинлик Мэнни Пакьяони ҳайратга соладиган таклиф билан мурожаат қилди. Ўзига бино қўйган боксчининг айтишича, Мэнни Пакьяога муносиб ягона рақиб унинг ўзи экан.\n- Пакьяо мен билан жанг қилишга муҳтож, - деди Эдриен Бронер. – Унинг кейинги жанглари қанча даромад келтиряпти? Кейинги рақиби Жефф Хорнни ким танийди? Шахсан мен уни кўрмаганман. Ҳамма Бронер-Пакьяо жанги катта даромад олиб келишини билади. Мэнни барибир мен билан жанг қилади. Агар улар мен кутган пулни олиб келса рингга чиқишга розиман.\nМақтанчоқ Эдриэн Бронер навбатдаги жангини 18 февраль куни Мексика вакили Адриан Гранадосга (18-4-2, 12КО) қарши ўтказади.


Бу сўзлар давлатимиз раҳбарининг бизга бўлган беадоқ меҳри ва ғамхўрлигининг яна бир ёрқин нишонаси бўлиб жаранглади.\nЎзим Истиқлол тенгдошиман. Озод ва обод юртда улғайиб, камол топаяпман. Қишлоқ хўжалигига қизиққаним боис Тошкент давлат аграр университетида таҳсил олдим. Бу ерда ёшларнинг илм олиши, чет тилларни ўрганиши, спорт билан шуғулланишидан тортиб, маданий ҳордиқ чиқариши учун барча шарт-шароит яратилган. Хусусан, университетимизнинг ўқув бинолари мукаммал таъмирдан чиқарилди. Айниқса, ахборот-кутубхона маркази, фан кабинетлари, ўқув-тажриба лабораториялари, талабалар тураржойларининг кўркам қиёфасини кўриб, кўпчиликнинг ҳаваси келмоқда.\nМаълумки, мустақиллик шарофати билан мамлакатимизда қишлоқ хўжалигида иш юритишнинг янги, илғор шакллари жорий этилди. Кечаги қўли қадоқ деҳқон бугун замонанинг энг олди мулкдорига айланди. Ҳозир фермерларимиз эришаётган ютуқларни кўриб, фахрланиб кетаман. Шунда илмий изланишларимга янада зўр бериб, фермернинг недир мушкулини енгиллатишга ҳисса қўшгим келади. Шу мақсадда устозларим кўмагида кўп тармоқли фермер хўжаликларида инновацион бошқарувни ташкил этишга доир илмий иш олиб бораяпман. Мазкур мавзуда бир неча халқаро конференцияларда 20 дан ортиқ илмий мақола ва маърузаларим билан қатнашиб қайтдим. Шубҳасиз, бу изланишларим менинг докторлик илмий ишимда ҳам асосий пойдевор вазифасини ўтайди.\nОрзусиз инсон йўқ. Мен ҳам ҳар сафар ўз орзу-мақсадларим ҳақида ўйлаганимда, Президентимизнинг “Маррани баланд олиб яшанг, эртанги кун бизники, сиздек шижоатли ёшларимизники!” деган гаплари ёдимга тушади. Шунда мустақил юрт фарзанди эканимдан, бизни ҳамиша қўллаб, катта марраларга руҳлантириб турадиган, керак бўлса, елкасини тутиб берадиган мард Юртбошимиз борлигидан чексиз ғурурланаман.\nТошкент давлат аграр университети «Фермер хўжалигини бошқариш» кафедраси ассистенти.\nМазкур рукндаги бошқа мақолалар: « Интернет журналистикаси истиқболлари\tАКТ ҳафталиги »


Тошкентда синхрон сузиш бўйича жаҳон сериясининг сўнгги босқичи старт олди / Olamsport.com\nТошкентда синхрон сузиш бўйича жаҳон сериясининг сўнгги босқичи старт олди\nАввалроқ синхрон сузиш бўйича жаҳон сериясининг бир неча босқичларида ўзбекистонлик спортчилар муваффақиятли иштирок этаётганликлари ҳақида хабар бериб ўтгандик.\nЙил бошидан ушбу мусобақалар Париж, Пекин, Токио, Саморин, Будапешт, Мадрид, Сурраей, Лос-Анжелес шаҳарлари ҳамда Сирос оролида ташкил этилди. Навбатдаги баҳсларга айнан Тошкент шаҳри мезбонлик қилмоқда.\nХалқаро сузиш федерацияси (FINA) талабига кўра, спортчилар мусобақаларда иштирок этиб рейтинг балларини тўплаб боришади ва шунга кўра, мамлакат спортчиларининг жаҳон рейтингидаги ўрни аниқланади. Ўзбекистон терма жамоаси жаҳон серияси босқичларида Пекин (Хитой), Токио (Япония) ва Сирос ороли (Греция) да бўлиб ўтган баҳсларда муваффақиятли иштирок этиб келишди.\nТошкент шаҳрида ўтказиладиган мусобақа шу йил ҳисобидан жаҳон сериясидаги сўнгги босқич бўлиб, унда Болгария, Мексика, Германия, Словакия, Қозоғистон ва Ўзбекистон спортчилари совринли ўринлар учун кураш олиб борадилар. Баҳслар 1 июлга қадар Тошкент шаҳридаги “Саховат спорт сервис” сузиш ҳавзасида бўлиб ўтади.\nМусобақа якунида синхрон сузиш бўйича FINA жаҳон серияларида иштирок этган спортчиларнинг тўплаган рейтинг балларига кўра кучли учликка кирган спортчиларга (мамлакатлар вакилларига) FINA мукофотлари тақдим этилади.


НУКУСДА «НЕКСИЯ» ЁНИБ КЕТДИ. УНГА ҚЎШИЛИБ ХОНАДОН ВА ҚЎШНИНИНГ УЙИ ҲАМ КУЙДИ - 10 Января 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Январь » 10 » НУКУСДА «НЕКСИЯ» ЁНИБ КЕТДИ. УНГА ҚЎШИЛИБ ХОНАДОН ВА ҚЎШНИНИНГ УЙИ ҲАМ КУЙДИ\nЎзбекистон Республикаси ИИВ Ёнғин хавфсизлиги бош бошқармаси Матбуот хизмати нинг ёзишича, 2018 йилнинг 5 январь куни Нукус шаҳрида яшовчи Е.М. уйининг ҳовлисида турган «Нексия» русумли автомобилда электр симларнинг қисқа туташуви натижасида ёнғин содир бўлган.\nНатижада ҳовлида турган «Нексия» ва «Дамас» русумли автомобиллар ҳамда уйнинг 76 кв. м. майдонда томи, шифт қисми, уй жиҳозлари, шунингдек, ёнғин қўшни уйига ўтишидан 34 кв. м. майдонда том қисми зарарланган. Тан жароҳати олганлар йўқ. Бу ҳақда "Xabar” маълум қилди.


Tashkent City ҳудудига кириш пулли экани конституциявий тамойилларга зид — ХДП\n12:45 / 18.08.2021\nХалқ демократик партияси Tashkent City’га кириш пулли экани конституциявий тамойилларга зидлигини билдирди. Бу ҳақда партия томонидан Rost24.uz нашридаги мақолага билдирилган муносабатда айтилади.\nМақолада пойтахт марказида жойлашган 80 гектарли Tashkent City’нинг атрофи ўраб олиниб, кириш пулли қилингани, қолаверса, шаҳар ичидаги “давлатча”да ҳукуматнинг айрим карантин қоидалари амал қилмаслиги танқид қилинган.\nХДП матбуот хизмати ижтимоий тармоқдаги бу чиқиш турли фикрлар, постларга сабаб бўлгани, айримлар ўзбек жамияти ижтимоий табақаланишга юз тутаётганлигини, яна бошқалар пулдорларнинг ўзбошимчалигини танқид қилган бўлса, яна кимдир алоҳида қоидалар ишлайдиган лойиҳалар қуришга ҳожат йўқлигини баён қилишига эътибор қаратган.\nШунингдек, Халқ демократик партияси дастурий мақсадларида жамиятда кескин табақалашув содир бўлишига қаршилигига алоҳида урғу берилиши айтилган.\n“Конституциянинг 18-моддасида «Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқейидан қатъи назар қонун олдида тенгдирлар. Имтиёзлар фақат қонун билан белгилаб қўйилади ҳамда ижтимоий адолат принципларига мос бўлиши шарт” эканлиги белгиланган.\nҚомусимизнинг 20-моддасида эса “Фуқаролар ўз ҳуқуқ ва эркинликларини амалга оширишда бошқа шахсларнинг, давлат ва жамиятнинг қонуний манфаатлари, ҳуқуқлари ва эркинликларига путур етказмасликлари шарт”, деб ёзилган.\nTashkent City ҳудудига кириш пулли экани мана шу тамойилларга зид, деб ҳисоблаймиз. Бундай табақалашув фуқароларнинг кайфиятига ёмон таъсир кўрсатади”, дейилади партия муносабатида.\nПартия жамиятда барқарорликни сақлаб туриш учун ижтимоий кескинликни юзага келтириши мумкин бўлган ижтимоий муаммоларни тезкор ҳал этиш зарурлиги ва бунинг учун Tashkent City’га кириш бепул бўлиши шартлигини таъкидлайди.\nЭслатиб ўтамиз, Tashkent City Park'ка кириш 2020 йил 17 декабридан Янги йил муносабати билан пулли деб белгиланган эди.\nМажмуа маъмурияти байрам кунлари боғга фақат 5 ёшгача бўлган болалар бепул кириши мумкинлигини, 5–12 ёшли болалар ва пенсионерлар учун 5 минг сўм, 12 ёшдан катталар учун 10 минг сўм, автомобиль билан кириш учун эса 20 минг сўм нарх белгиланганини эълон қилган.\nКейинроқ, Kun.uz'га изоҳ берган Tashkent city халқаро ишбилармонлик маркази дирекцияси раҳбари Баҳром Ризаев боғга киришнинг пулли режими ҳозирча бир ой учун мўлжаллаганини, кейинчалик натижасига қараб иш тутилишини билдирган.\nТошкент шаҳар ҳокими Жаҳонгир Ортиқхўжаев эса паркларни сақлаб туришнинг бошқача чораси йўқлигини, Tashkent Сity'нинг қурилишига анча харажат кетганини айтган.\n“Бир ойда 900 миллион сўм харажат кетади. Бир кунда ҳар битта фонтаннинг отилишига 1 миллион сўм кетади. Бунинг учун бюджетдан пул ажратилмайди”, деган эди шаҳар ҳокими.\n07:53 / 16.10.2021\nTashkent City’даги боғ хусусийлаштирилади\n11:54 / 14.10.2021\n16:42 / 13.07.2021\nТошкентдаги халқаро конференция туфайли айрим автобуслар йўналиши ўзгаради\n«Tashkent City» ҳудудида ер ажратиш масалалари қонуний ҳал этилган - Русланбек Давлетов


БМТ фаластинлик қочқинларга яна 3 йил ёрдам берадиган бўлди - Hidoyat.uz\nБМТ фаластинлик қочқинларга яна 3 йил ёрдам берадиган бўлди\nАсосий саҳифа Янгиликлар Дунё янгиликлари БМТ фаластинлик қочқинларга яна 3 йил ёрдам берадиган бўлди\nЧоп этилди Dekabr 15, 2019 БМТ фаластинлик қочқинларга яна 3 йил ёрдам берадиган бўлдиda fikr bildirishni o'chirish\nБМТнинг Фаластинлик қочқинларга кўмак агентлиги (UNRWA) моддий қийинчиликларга қарамай, фаолиятини яна 3 йил давом эттирадиган бўлди.\n“Евроньюс”нинг хабар беришича, БМТ Бош Ассамблеяда ўтказилган овоз беришда 169 давлат мазкур ташаббусни қўллаб-қувватлади, Исроил ва АҚШ қарши чиқди, тўққиз мамлакат эса бетараф қолди.\nШундай қилиб, агентликнинг Ғарбий соҳил, Ғазо, Қуддус, Ливан, Иордания ва бошқа мамлакатлардаги фаластинлик қочқинларга ёрдам фаолияти 2023 йилнинг 30 июнига қадар давом этадиган бўлди.\nМазкур агентликнинг энг йирик молиялаштирувчи бўлган АҚШ 2018 йилнинг сентябрида ёрдамини буткул тўхтатиб қўйган эди. Шундаг сўнг UNRWA фаолиятида моддий қийинчиликлар юзага кела бошлади.\nТошкент шаҳар бош имоми Халқаро форумда нутқ сўзлади\nСевимли машғулотни даромад манбаига айлантириш мумкинми?\nШифокорларнинг ҳайз бошланиши ҳақидаги сўзи эътиборга олинадими. Масалан: 3 кун ҳайз кўрди. Сўнг шифокор аёл УЗД аппарати орқали текшириб: “ҳайз энди келади, у қандайдир касаллик”, деса қандай йўл тутилади?\nҲайзнинг энг кам муддати уч кечаю уч кундуз, энг кўпи ўн кечаю ўн кундуз. Уч кундан кам ёки ўн кундан кейин кўрилган қон ҳайз ҳисобланмайди. Балки уни истиҳоза, яъни касаллик қони дейилади. Икки ҳайзнинг ўртаси камида ўн беш кун бўлиши керак, кўпига чегара йўқ. Ҳомиладор аёл ҳайз кўрмайди, мабодо қон кўрса, касаллик қони бўлади (манба: “Ал-Мухтор” ва “Мухтасарул виқоя” китоблари).\nИслом дини ҳар замон ва маконда пайдо бўлган саволларга жавоб беради. Шу сабаб ибодат вақтлари ва мавсумлари инсон доим аниқлаш имконида бўлган нарсаларга боғлаб қўйилган. Масалан: намоз вақтлари Қуёшнинг чиқиши ва ботиши, Рамазон ойи ва ҳаж мавсумини аниқлаш ҳилолнинг кўриниши билан ҳисобланади. Худди шундай, ҳайз масаласида ҳам энг кам ва энг кўп миқдори белгилаб қўйилган, ўша асосида иш кўрилади. Бу ерда асбобларнинг хулосасига эҳтиёж йўқ ва у эътиборга олинмайди.\nДемак, сизнинг мисолингизда қон кўриш уч кундан ошиб, ўн кунгача тўхтаса, уни ҳайз қони деб, эътиборга олинади. Ўн кундан ошиб кетса, одатда ҳайз кўрадиган кунлари ҳайз ҳисобланади. Одатдаги кунларидан ортгани эса истиҳоза қони, деб қаралади. Валлоҳу аълам.


Сабзининг фойдаси хақида » Tush tabiri, tushlar tabiri, тушлар таъбири\nСабзининг фойдаси хақида\nСабзининг фойдаси хақида: Сабзавот маҳсулотлари ичида сабзи энг кўп ишлатиладиган серхосият неъмат\nҳисобланади. Бундан 4 минг йиллар аввал у доривор ўсимлик сифатида кенг кўламда етиштирила бошланган. Сабзининг илдиз меваси таркибида 14% гача қанд, крахмал, пектин моддалари, фосфатитлар, ферментлар, маъдан тузлари, ёғ, эфир мойлари, умбеллиферон, шунингдеқ С, В^, В2, РР дармондорилари, яна бир қанча фойдали моддалар бор.\nСабзи сийдик ҳайдовчи, қовуқдаги тош ва қумларни эритувчи, сурункали йўтал ҳамда зотилжамда фойдали омил ҳисобланади. Шунингдеқ у кўкрак ва жигар хасталикларини ҳам даволайди. Сабзи камқонликда, дармонсизликда, юрак ва жигар, буйрак касалликларида фойдалидир. Сабзини хом ҳолида ёки қанд билан бирга истеъмол қилинса, бу одам организмини тери касалликларига нисбатан чидамли қилади, иштахани очиб, вазнни орттиради. Сабзининг қувватбахшлиги ҳақида Ҳаким Давоий ал- Гилоний шундай дейди:\nМизожи ҳўл-иссик;, китобларга Сув ила танаси боҳга куч бироҳ.\nЗанжабил, гўшт ила нўхату пиёз,\nСабзига ҳўшилса, эрлик учун соз.\nТабиий ҳолки, сабзили таомларни хуш кўрувчи шахслар юқумли касалликларга чидамли бўладилар.\nЗамонавий тиббиётда сабзидан бир қатор хасталикларни даволашда фойдаланилади. У ҳужайраларнинг оксидланиш-қайтарилиш жараёнларини уйғунлаштиради, эт олишга ёрдам беради, эмизикли аёлларнинг сутини кўпайтиради (П.П.Голишенков, 1971 й.).\nСабзи зфуғидан даукарин препарати олиниб, у спазмолитик хусусиятга эга. Уни юрак тож томирларининг фаолиятида нуқсонлар\nбўлганда, томир деворларини’кенгайтирувчи, маълум даражада тинчлантирувчи омил сифатида тавсия этилади.\nЮқорида қайд этиб ўтганимиздеқ ҳовли, боғ, боғча ва полизларда етиштирилувчи қувватбахш хусусиятга эга бўлган табиат неъматлари қаторида яна бир талай мева, сабзавот, резавор, ҳатто зираворларнинг ажойиб хосиятлари ҳақида маълумотларни кўплаб келтириш мумкин.\n« Хандон писта. Жинсий алоқада


Бўлажак "супер-ҳит" - Meizu кучли флагманларни тақдим қилди! - Terabayt.Uz\nБўлажак "супер-ҳит" - Meizu кучли флагманларни тақдим қилди!\nБу йил Meizu кучли флагманлар билан бозорга қайтди. Компания бугун - Samsung Galaxy Note 9 девайсидан бир кун аввал илғор ва жозибадор смартфонларини тақдим қилди. Шу кунга қадар инсофли нархда ўртача имкониятли мобил телефонларини ишлаб чиқарган бренд ва ниҳоят кучлилар билан рақобат қилишга тайёр.\nMeizu 16 ҳамда Meizu 16 Plus смартфон бозорининг "олий лигаси"да Xiaomi, OnePlus ҳамда Huawei флагманларига қарши курашга киришади.\nКомпания тўғри маркетинг ёндашувидан бориб, смартфонларнинг юқори ва қуйи талқинини ишлаб чиқармоқда.\nҚуйи талқин 6 дюймли ва юқори талқин 6,5 дюймли экранга эга бўлган. Юқори талқиннинг батарея сиғими ҳам юқори.\nMeizu 15 билан таққослаганда, янги девайслар тамомила ўзига хос дизайнда ишлаб чиқарилган: олд панелнинг 91,18% қисмини эгаллаб олган ромсиз экран бўйлаб тортилган нафис ҳошия, қўш сенсорли бош камера, ҳалқалик светодиодли фоточақноқ.\nMeizu 16 модели 2018 йилнинг энг енгил флагмани бўлиб, 152 грамм тош босади.\nЭкран томонлари 18:9 ўлчамли, яъни чўзинчоқ. Флагманлар "истараси" iPhone X'дан фарқ қилади, яъни экран устида кесиқ йўқ.\nЁн ромлар деярли билинмайди ҳамда корпус қалинлиги 1,43 мм.\nСмартфон экранининг юқори ва қуйи қисмларидаги виртуал ҳошиялар юпқа ва уйғун бўлгани туфайли олд панел идеал даражада симметрик кўринади.\nЯнги дизайн концепцияси анъанавий mTouch аппарат клавишини назарда тутмаган. Ишлаб чиқарувчи энди смартфонни Super mBack 2.0 технологияси орқали бошқариш таклифини илгари сурмоқда. SuperSwape технологияси эса платформа самарадорлигини ошириб, фойдаланувчининг одатларини ўрганади.\nMeizu илк маротаба ўзига хос "фишка" — дисплей остига жойлаштирилган бармоқ изи сканерини жорий қилган. Тақдимотда қайд этилишича, датчик бармоқ изини юқори аниқликда қайд этади ва хавфсиз ҳисобланади. Бармоқни таниш жараёни 0,25 секундда амалга ошади, унинг аниқлик даражаси — 99,12%.\nЭкран қуйисидаги ётиқ чизиқ бўлиб, унга бармоқ зарбини тушунадиган mEngine 2.0 технологияси татбиқ қилинган. Унинг ёрдамида сенсор экранни самарали бошқариш мумкин.\nMeizu 16 ҳамда Meizu 16 Plus моделлари учун Super AMOLED-матрица танланган. Уни Samsung ишлаб чиқарган ва ҳар иккаласининг аниқлиги 2160х1080 пикселга тенг.\nПлатформа етакчи бўлган Snapdragon 845 билан "қуроллантирилган". Ҳозирги аксарият флагман смартфонлар ана шу чипда ишлайди. Шунингдек, Meizu жорий қилган мисли қувурча орқали чипсетни совитиш технологияси самарадорлик учун айни муддао.\nРақамларни яхши кўрадиганлар учун айтиш жоизки, Meizu 16 AnTuTu бенчмаркида 291 866 балл йиққан. Бу эса жуда ҳам юқори балл дегани.\nҚолган жиҳатлар ҳам замонавий стандартда: 6/8 Гб оператив хотира, 64 Гб ёки 128 Гб пдоимий хотира.\nMeizu 16 Plus моделининг 128/256 Гб доимий хотира талқинлари ҳам бор. Девайсларда хотирани кенгайтириш учун microSD эса мавжуд эмас.\nMeizu аслида плеер ишлаб чиқарувчи компания бўлганини ҳисобга олсак, унинг смартфонлари доим меломанлар учун маъқул келган. Янги девайсларда ҳам стереодинамик, мини-жек ҳамда шовқинин камайтирувчи янги алгоритм мавжуд.\nMeizu инженерлари объективлар сонини оширмаган бўлсалар ҳам, яхши камера ечими илгари сурилмоқда.\nОлд камер 20 мегапикселли, унинг ёруғлик тақсимловчи линзаси f/2.0 стандартли. Орқа томонда эса иккита сенсор бор. Бош датчик - 12 Мп (Sony IMX380) кенг бурчакда сурат олади, қўшимча сенсор — Sony IMX350 телеобъектив бўлиб, унинг аниқлиги 20 Мп. Биринчи сенсорда ёруғлик ўтказиш имкони юқори - f/1.8. Камерада турли алгоритм, "сунъий ақл" жорий қилинган.\nСмартфонлардаги интерфейслар ҳам замонавий: Bluetooth 5.0, икки диапазонли Wi-Fi, LTE, GPS ҳамда 3,5 мм ҳажмидаги аудио туйнукнинг борлиги қувонтиради. Бироқ аппаратнинг NFC ва Band 20 стандартларига эга бўлмагани ким учундир камчилик.\nMeizu 16 билан боғлиқ камчилик эса аккумулятор бўлиши мумкин - батареянинг ток сиғими 3010 мА соат. Бироқ, қувватни кам ейдиган AMOLED-матрица ҳамда тежамкор 10 нанометрли чип, қолаверса mCharge тезкор қувват олиш технологияси бу муаммони бартараф қилиши мумкин.\nДевайс 0 дан 67% гача тўлиши учун ярим соат керак бўлади. MEIZU маълум қилишича, тўлиқ қувват билан девайс ўртача 13 соат ишлайди.\nMeizu 16th Plus аккумулятори эса 3640 мА соат. У ҳам тезкор қувват олади.\nДевайслар Android Oreo операцион тизимига асосланган Flyme 7 прошивкаси бошқарувида ишлайди.\nMeizu 16 ҳамда Meizu 16 Plus моделларининг кучли жиҳатлари қаторида уларга қўйилган "инсоф доирасидаги" нархни ҳам айтиш керак.\nMeizu 16 моделининг 6/64 Гб тақини учун $395, ўрта имкониятли талқини бўлмиш 6/128 Гб модели учун $440 ҳамда юқори - 8/128 Гб талқини учун $483 доллар тўлашга тўғри келади.\nMeizu 16 Plus учун эса $468 ҳамда унинг 6/128 Гб, 8/128 Гб талқинлари учун — $512, энг юқори — 8/256 Гб талқини учун $586 доллар сўралмоқда. Смартфон 20 августдан бошлаб сотувга чиқарилади.\nMEIZU 16 техник жиҳатлар:\nАлоқа: 2 та nano SIM-карта, LTE;\nЭкран: 6'', 18:9, 2160х1080 пиксел (401 PPI), SUPER AMOLED, 2.5D шиша;\nПроцессор: Qualcomm Snapdragon 845 (4 ядро Kryo Gold + 4 ядро Kryo Silver), совитиш учун мис қувурча технологияси бор;\nГрафик процессор: Adreno 630;\nХотира: 6/8 ГБ оператив хотира + 64/128 ГБ доимий;\nБош камера: 12 Мп + 20 Мп, OIS, 1.55 um, 6 та линза, ƒ/1.8 + ƒ/2.6, сенсорлар Sony IMX 380 + Sony IMX350, фазали ва лазерли фокуслаш, 6 тусли фоточақноқ, FLYME AI "ақлли" технологияси;\nОлд камера: 20 Мп, 5 линзали, f/2.0;\nОвоз: Qualcomm APTX ва SONY LDAC кодеклари, стереодинамиклар, аудио: 3.5 мм мини-жек;\nСканер: экран остига жойланган сканер;\nИнтерфейслар: Wi-Fi Dual Band, Bluetooth, GPS, ГЛОНАСС, Beidou, Galileo, SBAS, QZSS;\nАккумулятор: 3010 мА соат, mCharge тезкор қувват олиш;\nЎлчами: 150,5 х 73,3 х 7,3 мм;\nВазни: 152 грамм.\nMEIZU 16 PLUS техник жиҳатлари:\nАлоқа: 2 та nanoSIM-карталар, LTE тармоғи;\nЭкран: 6.5'', 18:9, 2160х1080 белги, SUPER AMOLED, 2.5D шишаси;\nПроцессор: Qualcomm Snapdragon 845 (4 ядро Kryo Gold + 4 ядро Kryo Silver), мисли қувурча орқали совитиш технологияси;\nХотира: 6/8 ГБ оператив + 128/256 ГБ доимий хотира;\nБош камера: 12 Мп + 20 Мп, OIS, 1.55 um, 6 линзали, ƒ/1.8 + ƒ/2.6, сенсорлар - Sony IMX 380 + Sony IMX350, фазали ва лазерли фокуслаш, 6 тусли фоточақноқ, FLYME AI "сунъий ақл" технологияси;\nАудио: Qualcomm APTX ҳамда SONY LDAC кодеклари, стереодинамиклар, 3.5 мм мини-жек, mEngine 2.0;\nСканер: экран остига жойланган бармоқ изи сканери;\nАккумулятор: 3640 мА соат, mCharge тезкор қувватлаш технологияси;\nЎлчамлари: 160,4 х 78,2 х 7,3 мм;\nВазни: 182 грамм.\n#энг яхши смартфон #Meizu 16 #Meizu 16 Plus\n939 000 сўм


Россиянинг яна бир клубида 6 нафар футболчи коронавирус юқтириб олди - Халқ сўзи\n22:27 25 Июнь 2020 Дунё\nРоссиянинг «Оренбург» клуби жамоа футболчилари ва ходимларида коронавирус аниқланганлигини расман эълон қилди.\n«Оренбург» клубида ўтказилган навбатдаги тест натижаларига кўра, клубнинг 8 нафар аъзоси – 6 нафар футболчи ва 2 нафар ходимнинг коронавирус инфекциясини юқтирганлиги аниқланди», - дейилади клубнинг «Твиттер»даги расмий саҳифасида.\nМаълумот учун, «Оренбург» навбатдаги учрашувни 27 июнь куни «Краснодар»га қарши ўтказиши лозим. Краснодарликларнинг сўнгги турдаги ўйини ҳам «Динамо» футболчисида коронавирус аниқлангани боис, қолдирилган эди.\nЭслатиб ўтамиз, аввалроқ «Ростов», «Динамо» ва «Уфа» клубларида ҳам коронавирус инфекцияси аниқлангани хабар қилинган эди.


Расман: Мураббийлар энди бўйинбоғ тақиши мажбурий эмас\n15:30 / 18.06.2019 10319\nПФЛ чемпионат мураббийлари учун белгиланган дресс-код (кийиниш тартиби)ни бекор қилди. Бу ҳақда ташкилот расмий сайтида маълумот берилди. Унга кўра, энди мураббийлар, костюм ёки бўйинбоғ тақиб юриши мажбурий эмас.\n«Ўзбекистон чемпионатида иштирок этувчи барча клублар бош мураббийлари учун белгиланган «кийиниш тартиби» («дресс-код») бекор қилинди.\nЖаҳон футболини кузатиш амалиётидан келиб чиққан ҳолда, миллий чемпионатимиз иштирокчи клублари мураббийларига расмий галстук тақиш мажбурияти бекор қилинади. Ундан ташқари, ўйин давомида қўшимча қулайлик яратиш мақсадида клубнинг расмий спорт экипировкасида бўлишга ҳам рухсат этилади».,- дейилади баёнотда.\nПФЛнинг олдинги раҳбарияти томонидан жорий этилган бу қоида футбол жамоатчилиги, хусусан мураббийларнинг кескин эътирозига сабаб бўлганди. Масалан «Навбаҳор» мураббийи Андрей Канчельскис бу ҳақда кескин фикр билдирганди ҳам: «Бўйинбоғ тақишни талаб қилиш билан футбол ривожланиб қолмайди», деганди россиялик мураббий.\nПФЛга янги раҳбар тайинланди. У 12 йил аввал «келишилган ўйинларни ташкил этгани» учун ҳакамликдан четлатилганди


Йигирманчи мўжиза « Ўзбекистон Халқ Ҳаракати\nТАРИХИ МУҲАММАДИЙ — 196\nВоқеа шулдурким, Хайбар шаҳрини фатҳ қилгандан сўнгра яҳудлардан кўп мол ўлжа олдилар. Расулуллоҳга тушган молларда бир қора эшак ҳам бор эди. Киши билан сўзлагандек анинг билан Расулуллоҳ сўзлашдилар.\n— Номинг нимадур? — деб сўрадилар.\n— Ё Расулаллоҳ, номим Язид ибн Шаҳоб. Аллоҳ таоло менинг бобом наслидин олтмиш атоғлиқ эшак чиқармишдур. Уларнинг ҳеч бирини пайғамбарлардан бошқа кишилар минмаган экандур. Мени ҳам охирзамон пайғамбари минса керак деб умид қилар эдим. Анинг учунким, энди дунёга сиздан ўзга пайғамбар келиши йўқдур. Меним бобом наслидан эрса мендан бошқа қолмагандур. Сиздан илгари менга бир яҳуд эга бўлмиш эди. Ул мени қачон минар эрса, жўрттага қоқилиб йиқилур эрдим. У ҳам мени уриб сўкиб, оч қўйиб ишлатур эрди, — деди.\nРасулуллоҳ соллаллоҳу алайҳи васаллам анинг отини Яъфур қўйдилар. Саҳобалардан киши чақирмоқ бўлсалар, уни юборур эдилар. Ул боши билан эшикни қоқиб, Расулуллоҳнинг чорлаганини ишорат билан билдирур эди.\nРасулуллоҳ вафотларидан Яъфур қаттиқ қайғурди. Жудоликка чидаёлмай, ўзини бир қудуққа ташлаб ҳалок бўлди.\nБу сўзни улуғ муарриҳлардан Ибн Асокир деган киши Ибн Мунзир деган саҳобадан ривоят қилмишдур.


Шаҳрисабз “Коба”сида ярим яланғоч қизлар ёрдамида «файз» берилмоқда - Darakchi\nШаҳрисабз “Коба”сида ярим яланғоч қизлар ёрдамида «файз» берилмоқда\nЖАМИЯТ 21.10.2019, 18:21\nҚашқадарё вилоятида туризм деб, фахшни тарқатаётган, ярим яланғоч қизларни беҳаё рақслари билан меҳмонларни кўнглини шод қилишга уринаётган қўштирноқ ичидаги «тараққиётпарвар»лар ҳам учрамоқда, дея хабар бермоқда KESHNEWS\nОктябрь ойида Шаҳрисабз шаҳридаги ресторанга айлантирилган, бир неча асрлик "Коба" карвонсаройида кўнгилочар кеча бўлиб ўтди.\nТадбир ташкилотчилари «Коба» ва Шаҳрисабзнинг улуғворлиги, қадимийлиги, анъанларини бир пулга олмасдан стрип-пластика, яна ҳам очиқроқ айтадиган бўлсак, яланғоч қизлар рақсини меҳмонларга намойиш этдилар.\nБундай тадбирларга ярим яланғоч қизлар ёрдамида «файз» бериш Шаҳрисабз, қолаверса Қашқадарё вилояти ҳақида меҳмонларда ёмон таассурот пайдо бўлишига сабаб бўлмайдими? Улар вилоятда интим-туризмга алоҳида эътибор қилинар экан деган фикрга келмайдиларми?\nТушунамиз, раққосалар қашқадарёликка ўхшамайди. Бироқ улардан ҳеч қайси сайёҳ «қаерликсан?» деб сўрамайдику. Шунчаки Қашқадарё шунақа «ажойиб» жой экан деган таассурот қолади. Кимлардир бу қизларни фотосуратга ва видеотасвирга олиб Тайландга бориб нима қиласизлар, Шаҳрисабзда барчаси муҳайё деб хорижда реклама қилмайдиларми?\nБундай кўнгилочар тадбирлар Қашқадарёни танитиш учун керак эмас, бизнинг бундай номуссизлик тарғиботига муҳтожлигимиз йўқ.\nВилоятимизга сайёҳлар улуғвор тарихимизни кўриш учун келганининг ўзи етади, улар раққоса қизларни излаб келишларини кўтара олмаймиз.\nВилоят ҳокими З.Рўзиевдан бу каби тадбирларни ташкил этишда бошчилик қилган раҳбарларга чора кўришларини сўраб қоламиз. Вилоят ҳокимининг туризмга масъул ўринбосари, Шаҳрисабз шаҳар ҳокимидан бу тадбир ҳақида тушунтириш беришларини сўраймиз.\nНега «Коба» карвонсаройи ресторанга айлантирилганини энди халқ тушуна бошлаяпти(ми?)\nҚашқадарё фахш билан дунёга таниладиган юрт эмас! Биз номуси осмон бўлган элмиз!\nКоронавирусга чалиниб, ундан тузалган киши бошқаларга маслаҳат берди\nБугун Ўзбекистоннинг 6 та ҳудудида 42 даража иссиқ бўлади


Meizu компанияси AMOLED экран, SIM-карта, NFC ва алюминий корпусга эга «ақлли» соатини тақдим этди - Daryo\n15:39, 02.06.2021 16768\nMeizu компанияси AMOLED экран, SIM-карта, NFC ва алюминий корпусга эга «ақлли» соатини тақдим этди\nMeizu компанияси ўзининг биринчи «ақлли» соати — Meizu Watch’ни расман тақдим этди. Янги модель корпуси 6000 сериясидаги алюминий бўлагидан ишланган ва сув ҳамда чангдан ҳимояланган. Экран ҳимоясини Gorilla Glass ойнаси таъминлайди. Дисплейнинг ўзи эса 46 миллиметрли AMOLED панелдан иборат, деб хабар беради IXBT.\nҚурилманинг орқа томони аллергияга қарши керамик юзага эга, корпуснинг ўзи шундай ишланганки, соатни таққан фойдаланувчи уни деярли сезмайди.\nГаджет бир кристалли 12 нанометрли Qualcomm Wear 4100 платформасида яратилган ва Android’га асосланган Flyme For Watch бошқарувига эга. Flyme For Watch’га 300 дан ортиқ муҳим ўзгартиришлар киритилган, жумладан, экрандаги кадрлар частотаси 60 герцга етказилган. Таъкидланишича, смартфоннинг соат билан синхронлашувида Андоирд ва iOS’дан ташқари, HarmonyОS ҳам мавжуд.\nMeizu Watch’га SIM-карта ўрнатиш мумкин, шу сабабли фойдаланувчилар қурилмадан тўлиқ автоном фойдалана олади. Соатларнинг ўзи матнли хабарларни, қўнғироқларни қабул қилади ва юборади. Қизиқ жиҳати, металл ҳошия ичида LTE модемининг антенна чизиқлари йўқ, бироқ бу сигнал қабул қилиш сифатига таъсир кўрсатмаслиги керак.\nҚурилмада, шунингдек, NFC модули ҳам бор — унинг ёрдамида харидларни амалга ошириш, шунингдек, эшикларни очиш мумкин. Meizu Watch уйқуни, стрессни ва қондаги кислород миқдорини аниқлай олади.\nСоатлар автоном равишда 36 соат ишлай олади, аммо тез қувватланади — 45 дақиқада 100 фоиз. Қувватлантириш учун магнит қотиргичга эга митти уланиш станциясидан фойдаланилади — унга USB-C кабели уланади.\nMeizu Watch’ни 1 июндан 235 доллар эвазига харид қилиш мумкин.\nАфсонавий Casio Г-Шоcк соатларининг «ақлли» версияси тақдим этилди\n08:08 Бугун 372\n07:45 Бугун 1020\nХалқнинг давлати бўлсину давлатли тили бўлмасинми?\n07:34 Бугун 5684\nФото: Президент сайлови арафасидаги Ўзбекистон\n06:21 Бугун 6739\n23:38, 19.10.2021 59095\n22:19, 19.10.2021 55011\n18:32, 19.10.2021 51904\n09:23, 20.10.2021 49801


Volkswagen арзон брендининг илк моделлари кроссоверлар бўлади » Скачать музыку бесплатно новинки музыки 2016-2017\nVolkswagen арзон брендининг илк моделлари кроссоверлар бўлади\nКомментариев: 0 Просмотров: 225 Дата: 29-04-2016, 18:54 Volkswagen концернининг янги бюджет бренди остида ишлаб чиқариладиган илк икки модел кроссоверлар бўлади. Бу ҳақда “Фолксваген” раҳбари Маттиас Мюллерга асосланиб Autocar нашри хабар бермоқда. Германия автомобилсоз компанияси арзон автомобилларни Хитойда 2018 йилдан ишлаб чиқаришни бошлайди. “Биз Хитойда FAW-Volkswagen қўшма корхонасида ишлаб чиқариладиган арзон машиналарни яратиш устида иш олиб борамиз. Уларни мустақил бренд остида ишлаб чиқаришни режалаштирмоқдамиз”, – деди Мюллер. Дастлабки маълумотларга кўра, бошланғич босқичда ихчам ва ўрта ўлчамли йўлтанламаслан, улар ортидан эса хэтчбек ва седанлар ҳам ишлаб чиқарилади. Барча моделлар битта платформа устида бунёд этилади. Боиси “Фолксваген” имкон қадар ишланмалар нархини арзонлатишга ҳаракат қилмоқда. Автомобиллар нархининг 8-11 минг евродан бошланиши кутилмоқда. Бундан аввалроқ машиналар Хитойдан ташқари ЖАР, Ҳиндистон, Жанубий Америка ва Шарқий Европада ҳам пайдо бўлиши тахмин қилинган эди, аммо эндиликда Мюллер истисно тариқасида фақатгина Хитой бозори учун мўлжалланганини маълум қилди. Янги компания Volkswagen концернининг 13- мустақил бренди ҳисобланади. Бу эса немислар “дизель можароси” билан боғлиқ равишда вужудга келган инқироздан қутулиш учун ўзларига тегишли бир қатор русумларни сотишни мўлжалламоқда, деган гап-сўзларга зид келмоқда. “Ўйлайманки, 13 та бренд бизнинг кучимизни намойиш қилади, ожизлигимизни эмас. Ҳозирги вақтда биз ўз компанияларимиздан воз кечиш эҳтимолини ҳаттоки муҳокама ҳам қилаётганимиз йўқ”, – дея ойдинлик киритди Мюллер. - деб хабар бермоқда Carzone.uz нашри.


Сурияда жанг қилаётганлар орасида марказий осиёликлар ҳам оз эмас.\nЖалолободлик икки йигит - 23 ёшли Шуҳрат Иминов ҳамда Минҳожиддин Ханазаров Суриядаги жанговар ҳаракатларда иштирок этганлик ва бошқа одамларни у ерга боришга ташвиқ қилганликда айбланмоқда. Миллий хавфсизлик хизматининг Жалолобод вилоят бошқармаси берган маълумотларга кўра, уларга нисбатан Қирғизистон Жиноят кодексининг 375-моддаси асосида жиноят иши қўзғатилиб, шу йилнинг апрелида қўлга олинган.\nАйни пайтда, Шуҳратбекнинг отаси Улуғбек Иминов ўғлига қўйилаётган айбларнинг асоссиз эканини айтди. Унга кўра, ўғли 2014 йилнинг октябрида Истанбулга ишлаш учун кетган, бироқ бир ҳафтадан кейин иш тополмай Россияга кетган. У ерда фарзанди билан доимо телефон орқали гаплашиб юрганини айтган ота, фарзандининг жангларда иштирок этганинига ишонмайди:\n- 2014 йилнинг 29 октябрида қўшни билан Истанбулга ишлагани кетган. У ерда иш бўлмагани учун ўғлим менга телефон қилиб, Москвага кетаётганини айтган. 2014 йилнинг 7 ноябрида ўғлим Москвага кетган. У ерда автобусда кондуктор бўлиб ишлаб юрди. 2015 йилнинг 8 январида Ўшга учиб келади. Уни шахсан ўзим хотиним билан кутиб олганман. У Сурияда бўлмаганига 250 фоиз кафолат бераман. У ерда у нима ҳам қиларди, - дейди Улуғбек Иминов.\nСудланаётган йигитлардан яна бири, Минҳожиддин Ханазаров яқинлари ҳам унга қўйилаётган айбловларнинг асоссизлигини айтади. Ота –онаси чет давлатларда муҳожир бўлиб ишлаётган Минҳожиддин буваси тарбиясида бўлган. У ҳам Истанбулга боргач, ишсизлик сабабли бир ойдан сўнг Россиянинг Уфа шаҳрида ишлаётган ота-онаси ёнига борган ва ўша ерда уйланиш учун пул тўплаш мақсадида ишлаган.\nБироқ Миллий хавфсизлик давлат қўмитаси маълумотларига кўра, бу икки йигитни Истанбулда Аброр исимли шахс кутиб олган. 2014 йилнинг ноябрь ойида уларни Суриянинг Ҳалаб ва Идлиб шаҳрига юборган. Улар терористик ташкилотлар базасида тайёргарликдан ўтган ва уларга қурол берилган. Шундан сўнг иккаласи Қирғизистонга қайтиб келган ва икки жалолободликни Сурияга юборган.\nМиллий хавфсизлик давлат қўмитаси йигитлар тергов давомида ўз айбини тан олганини, бироқ ҳозир жавобгарликдан қутилиш мақсадида берган кўрсатмасидан тонаётганини айтмоқда.\nШуҳрат Иминов ва Минҳожиддин Ханазаров устидан қўзғалган жиноят иши шу йилнинг июлидан бошлаб Жалолобод шаҳар судида қаралмоқда.\nБишкекдаги “Қилим шами” ҳуқуқни ҳимоя қилиш ташкилоти вакили Абдуназар Маматисламов, судда Миллий хавфсизлик хизмати йигитлар айбини исботловчи далиллар кўрсатмаганини айтади. Унга кўра, йигитлар тергов даврида қийноққа олинган.\n- Етарли далиллар бўлиши керак-да, масалан, йигитлар бирон жойда гаровга олиндими ёки бирор жойда видеода кўриндими, ўқдан яраландими. Бир ҳафтанинг ичида бу ишларни қилиб, қайтиб келиш осон иш эмас. Қолаверса, улар ҳам у ерга борган, уларнинг турган, яшаган ерини кўрган одамларни қайтармайди, ҳужжатларини олиб қўйишади. Судда йигитлар: “Бизни 3-4 тезкор ходим “умрбод қамаймиз”, деб уриб, қўрқитишганда иложсизликдан тан олдик”, деб кўрсатма беришди - дейди Абдуназар Маматисламов.\nМазкур воқеа билан боғлиқ бўлган яна бир ҳолат, шу йилнинг август ойида Талас вилоятида Миллий хавфсизлик хизмати Россияга кетаётган Мақсут исимли жалолободлик йигитни қўлга олган.\nЖалолободдаги"Справедливость" ҳуқуқни ҳимоя қилиш маркази маълумотига кўра, Мақсуд сўроқ пайтида қийноққа солинган ва Шуҳрат Иминов ҳамда Минҳожиддин Ханазаровга қарши кўрсатма беришга мажбурланган. Бироқ ҳуқуқ ҳимоячилари аралашуви билан у қўйиб юборилган.\nРасмий маълумотарга кўра, ҳозирда Жалолобод вилоятидан 90га яқин одам Сурияга кетган. Уларнинг ўн тўрти вафот этган, олти одам Қирғизистонга қайтиб келган.


"Спорт-Экспресс": Россия премьер-лигасининг энг яхши 5та ҳимоячиси / CHAMPIONAT.asia\n10:50Мхитаряннинг "Арсенал"даги биринчи машғулотидан фотогалерея 3 10:49Ўзбекистоннинг 2017 йилдаги энг яхши футболчиси “Бунёдкор”га ўтди 8 10:48Бугун 14:10дан бошлаб СПОРТ ТВда Ўзбекистон - Жанубий Корея учрашуви намойиш этилади 8 10:33Вьетнам халқи финалга чиқишни қандай нишонлади? ФОТОГАЛЕРЕЯ 53 09:55Антонио Конте: Жеко “Челси”да? Тўғриси, бундан хабарим йўқ 2 09:46Девлар ўлди, футбол қутилди 62 09:38МЮ тўхташ ниятида эмас. Жозе яна иккита ярим ҳимоячи билан шартнома имзолашни хоҳламоқда 11 09:23Диего Симеоне: Ҳаммасини ўз бўйнимга оламан 3 09:08МЮ Артуро Видалга қизиқиб қолди 6 08:50Мората “Челси”да Азарнинг ўрнини ким боса олиши мумкинлигини айтди 8 08:33Ҳарри “Реал” оромини ўғирлади. Клуб Кейн трансферига 450 миллион евро сарфлашга тайёр 17 08:15Андреа Пирло: Италия футболи бутунлай ўзгариши шарт 2 08:00Расман “Челси” ҳимоячиси “Ньюкасл”га ўтди 3 07:41“Челси”нинг собиқ футболчиси АПЛга қайтиши мумкин 4 07:25Етти ой деганда у қайтди. Марко Ройс жароҳатидан тузалди 12\n"Спорт-Экспресс": Россия премьер-лигасининг энг яхши 5та ҳимоячиси\nРоссия премьер лигаси 19та турдан сўнг қишки танаффусга чиқди.\n"Спорт-Экспресс" сайти ходимлари ҳар бир ўйиндан сўнг қўйилган балларга кўра энг яхши ҳимоячилар бешлигини аниқлашди. Қувонарлиси ҳимоячилар орасида ҳамюртимиз Виталий Денисов энг юқори баллга эга бўлди.\nВиталий ДЕНИСОВ (Локомотив) – 5,96\n"Локомотив" худди мусобақа жадвалида бўлгани каби ўтказиб юборилган голлар (16та) борасида ҳам иккинчи ўринда. Энг кам голни "Рубин" ўтказиб юборди (14та), аммо қозонликлар "темирйўлчилар"дан 16та кам гол уришди ва кучли ўнликка кира олишмаган. Шу боиса ҳимоя ва ҳужум борасида Леонид Кучук жамоасига тенг келадиган жамоа бўлани йўқ.\nДенисов – "Локомотив"нинг ҳимоя тўртлигининг энг муҳим аъзоларидан бири. Ўзбекистонлик легионер – жуда меҳнаткаш, ўзининг чап қаноти бўйлаб тинмай югуради. Ўзининг асосий ишини жуда қойиллатиб бажаради, агар Виталий олдинга ўтса – рақиблар эхтиёт бўлишлари керак. "Ростов"га қарши ўйиндаги (5:0, 6-тур) тўртта голли пасни унутмаган бўлсангиз керак. Бундай ҳимоячилари бор бўлган чемпионатни бахтли деб атасак бўлади!\nРоман ШИШКИН (Локомотив) – 5,93\nИгорь СМОЛЬНИКОВ (Зенит/Краснодар) – 5,85\nВедран ЧОРЛУКА (Локомотив) – 5,83\nСергей ИГНАШЕВИЧ (ЦСКА) – 5,82\nМанба\t: football.sport-express.ru


Афғонистонда ЭУЛдаги портлаш Ўзбекистондан энергия етказиб беришни қисқартирди – Газета.uz\nЖангарилар электр узатиш линиясини портлатгани сабабли Ўзбекистондан Афғонистоннинг 11 та провинциясига элекр узатиш кескин қисқарди.\n16 сентябрь 2019, 16:32 Жаҳон\n«Ўзбекистон миллий электр тармоқлари» компанияси Афғонистонда электр узатиш тармоқлари (тармоқ устунлари) портлатилгани ҳақида Афғонистондаги харидорлардан ҳеч қандай маълумот ёки хабар келиб тушгани йўқлиги ҳақида хабар қилди. Амалдаги шартнома асосида Афғонистонга узулишларсиз электр энергияси етказилиб бермоқда (1 суткада тахминан 1,5 млн. КВт/соат).\nАйни пайтда, компаниянинг қайд этишича, 14 сентябрь соат 14:00дан кейин Ўзбекистондан Афғонистонга узатилаётган энергия миқдорини қабул қилиш даражасида кескин тушиш ҳолати рўй берган. Бу одатдагида қарийб 3 марта кам эканлиги қайд этилган.\n«Айрим сабабларга кўра таъминоти узилган электр тармоғи, тахминимизча, Афғонистон истеъмолчилари Тожикистон Республикасидан харид қиладиган ҳаво линияларида содир бўлган бўлиши мумкин. Агар ушбу тахмин тўғри бўлса, тожикистонлик ва афғонистонлик мутахассислар таъмирлаш ишларини қачон ва қай тартибда амалга оширишидан бехабармиз», — дейилади хабарда.


Обод бўлган манзил – Бўка - Review.uz\nБўка туманининг энг чекка ҳудуди бўлган “Бўка” маҳалласида қисқа муддатда рўй юрган жуда катта ўзгаришлар рўй бермоқда. Бу олис қишлоқнинг янгиланиши масъул вазирлик ва идораларнинг минглаб ходимларининг фидокорона меҳнати ва юзлаб махсус техникалар жалб этилишининг самараси дейиш мумкин. Буларнинг барчаси битта мақсад – инсон қадри учун, шу қишлоқда яшаётган одамларни ҳаётдан рози қилиш учун амалга оширилди.\nИкки ҳафта мобайнида олиб борилган узлуксиз бунёдкорлик ишлари натижасида пойтахт вилоятининг ижтимоий-иқтисодий аҳволи оғир бўлган олис қишлоғи аҳли энди янгича ҳаёт кечиради. Ўзбекистон Республикаси Президентининг “Маҳаллада тадбиркорликни ривожлантириш, аҳоли бандлигини таъминлаш ва камбағалликни қисқартириш бўйича давлат сиёсатининг устувор йўналишлари тўғрисида”ги фармони ҳамда “Маҳаллада тадбиркорликни ривожлантириш, аҳоли бандлигини таъминлаш ва камбағалликни қисқартириш масалалари бўйича ҳоким ёрдамчилари фаолиятини ташкил этиш чора-тадбирлари тўғрисида”ги қарори юртдошларимиз ҳаётида муҳим аҳамиятга эга бўлган ушбу кенг кўламли бунёдкорлик ишларига асос бўлди.\nМазкур муҳим ҳужжатларда маҳаллаларда ижтимоий муҳитни яхшилаш, аҳоли учун муносиб турмуш шароитлари яратиш, равон йўллар, сифатли муҳандислик коммуникация тармоқлари, ижтимоий кўмакка муҳтож аҳоли қатламларига кўмак бериш ва албатта, тадбиркорликни ривожлантириш учун барча зарур шароитларни ҳозирлаш каби масалалар юзасидан ҳам аниқ вазифалар аниқ белгилаб берилган.\nМазкур жараёнда ишларни янги тизим бўйича ташкил этишга алоҳида эътибор қаратилмоқда. Давлатимиз раҳбарининг топшириғига биноан эндиликда Президент Халқ қабулхоналари мутасаддилари фуқароларни ҳоким ёрдамчилари билан биргаликда қабул қилади, яъни, одамларнинг мурожаатларини самарали ҳал етишда яқин ҳамкорликда фаолият олиб боради.\nПрезидент Халқ қабулхонаси вакиллари ва ҳоким ёрдамчилари маҳаллада фуқаролар учун қабулларни фақат алоҳида ажратилган ёпиқ биноларда эмас, балки заруратга қараб бевосита кўча ва ҳовлиларда, очиқ майдонларда, дала шароитида ҳам ташкил этди. Бу жараёнларда улар билан бирга сектор раҳбарлари, вазирлик ва идоралар вакиллари иштирок этди. Бу тизим илк бор Тошкент вилоятининг энг олис ҳудудлари бўлмиш “Бўка” ва “Чўлобод” маҳалла фуқаролар йиғинида жорий этилган бўлса, эндиликда Ўзбекистоннинг барча узоқ қишлоқларида, айниқса, ижтимоий аҳволи, инфратузилмаси оғир бўлган маҳаллаларда ҳам қўлланади. Шу тариқа ҳар бир мурожаат назоратга олиниб, кўплаб масалалар жойида ҳал этилмоқда.\nУларнинг иш куни аҳоли билан мулоқот, мурожаатларни кўриб чиқиш билан бошланади ва қишлоқ аҳли кўтарган масалалардан келиб чиққан ҳолда қурилиш-таъмирлаш ишлари олиб борилади. Ҳар бир мурожаат назоратга олиниб, кўплаб масалалар ўз ўрнида ҳал этилади.\nБу муҳим жараёнларда Президент Халқ қабулхоналарига алоҳида эътибор қаратилган бўлиб, улар томонидан ҳоким ёрдамчиларига ҳар томонлама кўмак берилмоқда.\nИчки йўлларни таъмирлаш масаласи бўкаликлар томонидан қабуллар жараёнида ўртага ташланган энг долзарб муаммолардан бири бўлди.\nБу муаммони ҳал қилиш мақсадида мутасадди идора ва ташкилотларнинг катта ҳажмдаги куч ва ресурслари сафарбар қилинди. Махсус техникалар, юзлаб юк машиналари ёрдамида ҳар куни бу ерга тонна-тонна қум-шағал аралашмаси келтирилди. Иш куну-тун, қишлоқнинг ҳамма ҳудуди бўйлаб ташкил этилди. Йўлсозлар томонидан амалда ўзининг кўплаб афзалликларини намоён этган технология – махсус аралашмани уч қават қилиб ётқизиш ва зичлаш усули қўлланилиб, йўллар таъмирланди. Бунинг натижасида пайдо бўлган йўллар нафақат чиройли, балки сифатли ҳам бўлиб, кўп йиллар хизмат қилади. Ана шу аснода икки ҳафта давомида “Бўка” маҳалласида 12,5 километр йўл барпо этилди.\nОбиҳаёт инсоннинг бирламчи эҳтиёжларидан бири. Маҳаллада эса кўчалардан ўтказилган ичимлик суви тармоқлари аллақачон ўз хизмат муддатини ўтаб бўлган, айрим хонадонларга эса сув қувурлари умуман етиб ҳам бормаган эди. Икки ҳафта мобайнида қишлоқдаги ҳар бир кўчада траншеялар очилди, янги сув қувурлари ётқизилиб, монтаж ишлари олиб борилиши натижасида бугунги кунга келиб, тоза сув ҳар бир хонадонга кириб борди. Қисқа муддат давомида “Бўка” маҳалласида 15 километр ичимлик суви тармоғи тортилди.\nАҳоли мурожаатларида энг кўп тилга олинган муаммолардан яна бирини ҳал қилиш учун тегишли корхоналар томонидан хонадонларни суюлтирилган газ билан узлуксиз таъминлаш ишлари йўлга қўйилди.\nМаҳалладаги яна бир жиддий муаммо электр таъминоти билан боғлиқ эди. Фойдаланиш муддатини ўтаб бўлган эски электр тармоқлари, трансформатор ҳамда симёғочлар тизимдаги тез-тез узилишларнинг асосий сабаби эди. Бунёдкорлик ишлари самараси ўлароқ, бу масала ҳам ўз ечимини топди. Темир-бетон устунлар ўрнатилиб, электр симлари ва трансформаторлар янгиланди, ёритиш чироқлари ўрнатилди. Аниқроқ айтадиган бўлсак, 480 дона темир-бетон устун ўрнатилди, 41 километрлик тармоқлар янгиланди.\nҚишлоқ хўжалиги Бўка тумани иқтисодиётида муҳим ўрин тутади ва ўз-ўзидан ушбу тармоқ билан боғлиқ комплекс масалалар, шу жумладан, ариқ ва зовурларнинг бир маромда ишлаши маҳаллий фермер ва деҳқон хўжаликлари учун масалаларнинг масаласи ҳисобланади. Аммо кўп йиллар давомида бунга етарли эътибор берилмагани туфайли мелиорация ва дренаж тармоқлари лойга тўлиб, яроқсиз ҳолга келиб қолган эди. Шундан келиб чиқиб, ўтган 14 кун мобайнида ишчилар экскаваторлар ёрдамида коллектор ва зовурларни тозалаб, тиклашди, уларнинг бўйида тупроқ эрозиясининг олдини оладиган дарахт кўчатлари экилди. Бу каби хайрли ишлардан айниқса маҳаллий фермер ва деҳқонлар миннатдор. Мутахассисларнинг таъкидлашича, зовурларнинг бенуқсон ишлаши тупроқ унумдорлигини бир неча баробар ошириш имконини беради.\nЮқорида айтиб ўтганимиздек, Бўка бой деҳқончилик анъаналарига эга бўлган туман ҳисобланади. Шу нуқтаи назардан, давлатимиз томонидан бу анъаналарни янада ривожлантириш учун зарур барча ёрдам кўрсатилмоқда. Илгари ИИВ тасарруфида бўлган 136 гектар ер 270 нафар ёшга ажратиб берилиши бундай хайрли ишларнинг илк меваси. Бу ерларнинг унумдорлиги юқори, ёшларнинг кўпчилиги эса уста деҳқонларнинг фарзандлари. Ер ажратилиши баробарида далаларни суғориш учун бир нечта нуқтада қудуқ қазиш ишлари олиб бориляпти. Янги, хориждан келтирилган замонавий қурилмалар 1200 метр чуқурликкача қудуқ қазиш имконини беради.\nҚурилиш вазирлигига ҳар бир маҳалланинг бош режасини ишлаб чиқиш, ҳудудга кириб келишда рамзий дарвоза, маҳалла ҳақида маълумот берувчи стелла бўлиши лозимлиги юзасидан топшириқ берилган эди. Топшириқлар ижроси соҳа мутахассислари тайёрлаган лойиҳалар мисолида ҳаётда ўз аксини топяпти. Шунингдек, вазирлик мутахассислари одамларга ҳовли-жойларнинг намунавий лойиҳаларини тавсия этмоқда. Уларда ҳар бир жиҳат ҳисобга олинган, майда деталларгача аҳамият қаратилган. Тандирхона қандай жойлаштирилиши лозим, иссиқхона қандай ўрнатилгани маъқул, чорва моллари учун жой қай тартибда қурилади, ҳаммаси ҳисобга олинган.\nДарвоқе, қабуллар жараёнида боқувчисини йўқотган, оғир ижтимоий аҳволда бўлган оилалар, ногиронлиги бўлган юртдошларимиздан уйларини таъмирлашда ёрдам сўраб, мурожаатлар ҳам бўлди. Икки ҳафта мобайнида “Алҳажар”, “Тойлоқ”, “Уккибой”, “Қатортол” ҳамда “Худойқул овул” каби қишлоқлардаги ўнлаб ана шундай уйлар таъмирлаб берилди.\nМаҳалла аҳлининг сўров ва илтимослари асосида бир қатор ижтимоий соҳа объектларини қуриш ишлари ҳам бошлаб юборилди. Тез орада ҳудудда сунъий қопламали футбол майдони, болалар ўйингоҳи, воркаут, қишлоқ врачлик пункти, бозор ва маиший хизмат кўрсатиш оъбектлари ишга тушади.\nЯнги Ўзбекистоннинг Тараққиёт стратегияси, унда мустаҳкамлаб қўйилган Инсон қадри учун тамойилини ҳаётда қарор топтириш йўлидаги бу каби хайрли ташаббуслар мамлакатимизнинг барча ҳудудларида давом эттирилади.\nПрезидент Халқ қабулхонаси матбуот хизмати


Кимларга тухум ейиш мумкин эмас?\n06.11.2019 16:42 0 5979\nТовуқ тухуми фойдали моддаларга бой. Бироқ уни ейиш ҳаммага ҳам тавсия этилмайди. «АИФ»нинг ёзишича, тухум қулупнай, ёғи олинмаган сут, ерёнғоқ, цитруслар билан бирга юқори аллерген маҳсулотлар сирасига киради. Боз устига, хом тухум қайнатилган ва қовурилганига қараганда кучлироқ аллерген саналади. Шу боис тухум оқига аллергияси оғир кўринишда кечадиган (анафилактик шок, Квинке шиши, тери реакциялари) одамларга тухум қатъиян ман этилади.\n— Кўпинча одамларнинг тухумга аллергияси бўлади. Бундан ташқари, холестерини кўпайиб кетган кишиларга ҳам тухум ейиш мумкин эмас. Бир томондан, тухум таркибида лецитин билан компенсацияланган холестерин бор. Соғлом кишига тухум салбий таъсир кўрсатмайди, негаки лецитин холестериннинг томир деворларига ўрнашиб қолишига йўл қўймайди. Шунга қарамай, хаста киши тухум сариғини ўта эҳтиёткорлик билан истеъмол қилиши лозим, — дейди диетолог Елена Соломатина.\nТухум тановул қилишда диабетиклардан ҳам эътиборли бўлиш талаб этилади.\n— Одатда қанд уларнинг қон томирларига зарар етказади, шу боис бундай одамларда атеросклероз хавфи юқори бўлади. Атеросклероз эса инсульт ва инфаркт сабабчиси эканлиги барчага маълум, — дея изоҳлайди Соломатина.\nЭкспертнинг сўзларига кўра, ошқозонида муаммоси бўлган кишиларга ҳам тухум ейиш тавсия этилмайди.\n— Тухумни панкреатит зўрайган даврда истеъмол қилмаган маъқул. Шунингдек, жигар ва ўт қопи касалликларида эҳтиёткорлик зарур. Чунки тухум сариғи сафро ҳайдаб, ўт-тош хасталикларини келтириб чиқариши ҳеч гап эмас, — дейди диетолог.\nТухум рефлюксни ҳам қўзғаши мумкин — бунда ошқозондаги нордон модда қизилўнгачга кўтарилиб, жиғилдон қайнаши ва оғизда тахир таъмга сабаб бўлади. Агар одам овқатлангандан сўнг ётса, рефлюкс эҳтимоли ортади.\n— Бу гастрит ва ошқозон-ичак йўли касалликлари билан боғлиқ. Соғлик билан боғлиқ бундай муаммоларда ухлашдан олдин тухум ейиш тавсия этилмайди, — дея маслаҳат беради эксперт.\n1 ёшга тўлмаган гўдакларга бутун бир тухумни бериш мумкин эмас. Ёш болага тухум сариғининг тўртдан бир қисми кифоя. Тухум оқини эса бир ёшга тўлмаган гўдакка едириш қатъиян ман этилади.\nСоғликка зарар етказмаган ҳолда нечта тухум ейиш мумкин?\nТухум оқи ва сариғида турли-туман моддалар мавжуд. Шу боис уларни истеъмол қилиш бўйича тавсиялар фарқ қилади. Соғлом одамга диетолог бир ўтиришда кўпи билан битта тухум сариғи ва учта тухум оқини ейишни маслаҳат беради.\n— Бунда шундай йўл тутган маъқул: битта тухумни еб, иккинчисининг сариғини олиб қўйинг: бирорта таом тайёрлашда ишлатарсиз, — дея тавсия беради Соломатина.\nҲар куни тухум истеъмол қилмасангиз, кунига бир нечта тухум ейишингиз мумкин (фақат кунлик меъёрдан ошириб юборманг). «JAMA» тиббиёт журналида чоп этилган америкалик олимлар ўтказган тадқиқот натижаларига кўра, ҳафтасига икки-учта тухум — инсон соғлиги учун айни муддао.\nтухум инсульт инфаркт атеросклероз томир диетолог аллерген\nМаслаҳат 06/09, 22:41